Hentikan Sikap Perkauman Ke Atas Bangsa Sendiri!

Semalam tular habis mengenai cemuhan tanpa segan silu yang dilemparkan oleh Tun M ke atas Melayu. Sekian-sekian Melayu ini dilabel dengan pelbagai tohmahan. Yang kongsikan pun banyak jugak kawan-kawan facebook aku. Aku menganggap bahawa cemuhan itu adalah sebahagian daripada internalized racism yang kalau dalam maksud yang difahami oleh orang awam, adalah merujuk kepada perkauman terhadap kelompok etnik dan bangsa sendiri. Kesan internalized racism ini adalah sangat dasyat.

Ada kes remaja kulit hitam pergi buat pembedahan plastik sebab menerima segala cemuhan perkauman ke atas bangsa dia, sampai tak mau dan berbangga lagi dengan identiti kulit gelap, budaya kulit hitam dan identiti depa. Ada yang sampai bleaching kulit depa lagi.

Dasyat kan? Sebab tu ada gerakkan “we wuz kangz”. Gerakan ni nak melawan perkauman dalaman yang sedang bunuh jati diri bangsa depa. Tapi gerakan ni pulak jadi melebih-lebih macam gerakan “Chola” sampai claim macam-macam sejarah dan keagungan bangsa lain.

Di Malaysia, taklah sedasyat di minoriti kulit hitam kena di US, tapi kau dah boleh nampak dah. Ramai yang tak mahu mengaku sebagai Melayu dah. Ramai mula tinggalkan kebanyakan adat dan budaya Melayu yang tak ada kena mengena dengan hal ini. Akhirnya, budaya dan adat Melayu yang dipeluk oleh orang Melayu ditinggalkan begitu sahaja, lantas memeluk kebudayaan dan identiti asing dengan harapan ia mampu membawa bangsa mereka ke tahap lebih maju.

Bagi aku, akar kepada masalah ini cuma satu jer. Inner circle. Inner circle aku adalah Melayu berjaya. Semua hebat-hebat. Saintis roket, agamawan hebat, prodigi Permata, aktivis doktor, guru yang cekal mengajar, arkitek, engineer mendahului zaman, ahli perniagaan hebat, pakar linguistik dan banyak lagi. Ini semua anak-anak Melayu hebat tau. Aku memilih inner circle Melayu yang memberikanku faedah untuk bangkit lebih hebat. Mungkin Inner Circle Tun M adalah ahli politik Melayu yang sentiasa tikam belakang, sentiasa mengkhianati, tidak tahu malu dan pemalas dan bergantung pada wang-wang dari sumber yang tidak halal.

Kedua, sebab utama aku untuk tidak bersetuju dengan ini adalah kerana bagi ia adalah membunuh bangsa Melayu sendiri. Kau rasa kau maki hamun, kau kutuk Melayu ni, mereka boleh bangkit dengan cara tu? Analogi aku senang. Seorang pelajar ini lemah dalam sebuah kelas. Kalau seorang guru pergi hadapkan dia di tengah-tengah perhimpunan, kemudian depan pelajar itu, guru ini pun mengutuk, mencaci, menceritakan kelemahan dia depan seluruh kelas.

Kau tahu apa pelajar tu buat? Kau rasa dia akan bangkit jadi hebat? Tak. Dia akan jadi pendendam, dia akan patah hati, motivasi ranap, lantas akhirnya dia mungkin bunuh diri. Daripada mengkritik macam anjing hilang akal, lebih baik kau cari jalan untuk naikkan anak bangsa kau. Sebagai salah seorang pengasas TP dan salah satu barisan pengurusan NGO kami ini, aku memang akui lagi menyedari bangsa Melayu masih ketinggalan. Tapi kami tidak mengambil cara mudah melemparkan kutukkan semata-mata. Cara 60 tahun melaungkan “Melayu Mudah Lupa” ini sudah tamat lama. Tak membawa hasilpun. Carilah cara lain yang lebih membantu Melayu. Yang tidak membunuh jati diri Melayu, Yang tidak menyuntik self-hating ke atas Melayu.

Dalam menekuni situasi yang melanda, aku juga memerhati babak ini. Lebih menyedihkan, apabila ada yang melafazkan ayat-ayat dibawah:

“Orang cina harus berhenti jadi bangsa kuat berjudi, bangsa penipu, bangsa pengkhianat, bangsa licik. Jangan jadi bangsa kuat bagi rasuah. Jangan jadi bangsa tak reti hormat orang lain. Jangan jadi bangsa yang angkuh, sombong. Jangan jadi bangsa rasis. Berubahlah…”

“Orang India harus berhenti jadi kaki minum todi, berhenti jadi gangster, berhenti buat jenayah, claim sejarah orang lain.”

Kalau ada sesiapa sebut perkataan di atas, percayalah, benda pertama yang akan didendangkan ialah…

“Perkauman! Generalisasi!”

Tapi bila disebut…

“Orang Melayu pemalas. Tak reti bekerja. Suka khianat. Harapkan tongkat.”

Oh takpe, dia nak menegur jer. Ohh itu nak cabar dan naikkan semangat orang Melayu jer. Ini ialah sebuah kebiasan yang sangat melampau. Jangan salah faham, aku dan TP menentang segala bentuk perkauman dan generalisasi. Kami menolak sekali generalisasi di dalam dialog itu diletakkan ke atas orang Cina dan India. Apa yang kami lakukan adalah sengaja mahu menunjukkan kepada umum betapa negara kita sedang menuju ke arah kebiasan yang hanya menghukum bangsa Melayu semata-mata.

Solusi kami setakat ini ialah kami menyebarkan ilmu. Dari falsafah, sains, sejarah, dan seumpama dengannya. Sejarah selain membuka minda dan pastikan anak bangsa belajar dari sejarah silam, kami juga jadikan ia sebagai pengisi jati diri yang hilang, pengisi jati diri yang kosong. Dalam masa yang sama, TP sedang mengusahakan beberapa program ekonomi dan sosial demi membantu anak bangsa. Bagi kami, ini ialah cara walk the talk kami untuk naikkan bangsa kami.

Aku nak kongsikan salah satu faktor kebangkitan jati diri bangsa Korea. Dalam ketika permulaan bangsa Korea nak naikkan bangsa dia selepas Perang Korea, ada Park Chung-hee ketika itu pergi dendangkan yang bangsa Korea ni terbangsat, pengkhianat dan tidak mampu bersatu? Aku bagi satu contoh naratif berdasarkan ucapan Melayu Inferior Complex dan Apologetic:

“Dari dulu asyik berpecah. Dari zaman tiga kerajaan Korea, sampai Monggol Yuan datang pun, suka nak khianat dan dengki bangsa sendiri sampai dijajah pelbagai kuasa asing. Contohnya, sebab nak jatuhkan saingan dia Goguryeo, Silla pi kerjasama dengan Tang. Akhirnya tumbanglah Goguryeo. Bangsa Korea bangsa pendengki dan pengkhianat sesama sendiri!”

Kau rasa dengan naratif macam ni, bangsa Korea akan bangkit sebagai bangsa terhebat? Aku rasa Korea tetap akan jadi antara bangsa termiskin dunia ketika itu. Aku tak rasa “Keajaiban Sungai Han” boleh jadi kenyataan.

Apa sebenarnya yang Korea buat? Mereka bina monumen agung tokoh paling hebat dalam sejarah depa iaitu Laksamana Yi Sun-sin yang pernah berjaya menghalau Jepun dari negara depa. Monumen itu dipasakkan di tempat awam sebagai sumber jati diri bangsa Korea. Aku rasa zaman “Melayu Mudah Lupa” dah tamat. Sekarang ialah zaman, “Melayu Boleh Bangkit Mengulang Sejarah.” Sekarang ialah zaman “Melayu mampu menjadi gagah.”

Ayuh, beri kata semangat kepada diri kita, kepada rakan-rakan kita dan bangsa kita. Kita sama-sama bangkitkan kehebatan ini. Bak kata Hassan Al-Banna:

“Umat yang sedang bangkit memerlukan kepada perasaan bangga dengan kaumnya sebagai satu bangsa yang agung, istimewa dan bersejarah sehingga terbentuk dalam diri generasi muda. Lantas mereka berjuang demi keagungan dan kemuliaan itu dengan darah dan roh mereka. Mereka bekerja demi kebaikan tanah air, kemuliaan dan kebahagiaannya”.

Kita perlu suntik rasa bangga itu dalam diri kita!

Ingat! Seorang pejuang kemerdekaan di dunia pernah berkata.

“Bangsa yang tidak percaya kekuatan dirinya sebagai sesuatu bangsa, tidak dapat berdiri sebagai suatu bangsa yang merdeka.” (Soekarno)

Jangan bunuh kepercayaan bangsa kita dengan tohmahan-tohmahan tidak berasas.

Akhir kata, pegang kuat kata Dr. Burhanuddin al-Hilmy pernah berkata dalam kongres Parti Islam Se-Malaya (PAS) dalam tahun 1964:

“Biarlah saya mengambil peluang mengingatkan lagi kepada bangsa-bangsa di dunia ini bahawa Melayu itu adalah nama satu bangsa yang mempunyai kebudayaan dan tanah airnya sendiri. Menghapuskan nama rupa bangsa Melayu adalah satu pengkhianatan politik kepada bangsa Melayu.”

Menghina, menjatuhkan Melayu adalah pengkhianatan kepada orang Melayu sebab ia berupaya untuk membunuh terus keupayaan bangsa itu, lantas membawa kepada kepupusannya seperti bangsa-bangsa agung yang lain dalam sejarah.

#BerhentiBunuhBangsaMelayu#KitaKanHebat


Pembelajaran Abad Ke-21: Kaedah Menggilap Kemenjadian Murid Masa Hadapan

Pelajar lepasan sekolah atau universiti di Malaysia ni kebanyakannya kurang ‘nilai tambah’ untuk diterima sebagai tenaga kerja profesional kerana pembelajaran berasaskan pengalaman semasa di bangku sekolah mahupun di IPT kurang. Hal ini terjadi kerana pelajar terlalu didedahkan dengan Pembelaan berorientasikan Peperiksaan, bukan pembelajaran berasaskan pengalaman.

Justeru itu, matlamat asas KSSR dan KSSM ialah untuk mengubah set minda pelajar sekolah untuk menjadi lebih asertif dan kompeten dalam menghadapi dunia abad ke-21 yang memerlukan pembelajaran berteraskan pengalaman yang biasa kita dengar sebagai 4C dan 1V.

4C dan 1V ialah collaboration, communication, critical thinking, creativity dan value. Melalui garapan kurikulum berasaskan pembelajaran abad ke-21 dan pentaksiran ditukarkan daripada pentaksiran berteraskan sumatif kepada formatif, ia dapat membantu meningkatkan pemikiran pelajar untuk belajar secara berterusan semua nilai tambah, bukan hanya menghafal mata pelajaran semasa peperiksaan sahaja.

Justeru, guru-guru perlu memperkenalkan banyak kaedah pembelajaran berteraskan Pembelajaran Abad ke-21 atau 21st Century Learning Design (21CLD) dalam usaha membantu mengubah kerangka pendidikan daripada berpusatkan guru kepada berpusatkan pelajar dan sumber.

Sebagai contoh, 21CLD menekankan 6 dimensi pembelajaran aktif berpusatkan pelajar dan sumber iaitu Collaboration, Knowledge Construction, Use of ICT for Learning, Skilled Communication, Real-World Problem Solving and Innovation dan Self Regulation.

Menerusi kaedah 21CLD, tiada lagi objektif pembelajaran berteraskan guru buat itu, guru buat ini… Tetapi ia banyak memberikan pengalaman kepada pelajar untuk mencari dan menguji pengetahuan mereka berteraskan kepada topik yang dipelajari.

Secara umumnya, semua orang boleh mencari maklumat di internet atau pelbagai medium lain, tetapi cara menapis dan mencerakinkan maklumat itu perlu ada dalam diri pelajar kita supaya mereka tidak memplagiat tanpa sengaja artikel atau hasil karya orang lain. Selain itu, kemahiran memahami dan membuat interpretasi maklumat amat penting bagi menjamin kualiti ilmu yang mereka dapat daripada internet.

Keperluan 21CLD ini bukanlah untuk kemudahan guru mengajar (hanya beri arahan sahaja kepada pelajar), namun ia adalah ruang dan peluang kepada pelajar membuat penerokaan ilmu dengan dikawal oleh guru sebagai fasilitator sahaja.

Dengan kemahiran 21CLD yang digilap dalam diri pelajar, mereka akan dijelmakan dalam bentuk produk yang asertif dan berdaya saing dalam pasaran pekerjaan.

Sebagai contoh, untuk menjayakan syarikat pelbagai media The Patriots Holding, mereka memerlukan pasukan pekerja yang boleh berkolaborasi dengan baik, iaitu pekerja yang boleh bekerja dengan berkongsi tanggungjawab bersama, boleh membuat dan menerima keputusan bersama yang jitu dan memastikan diri bekerja secara saling kebergantungan (interdependent) untuk menjadikan produk mereka dapat tempat di pasaran.

Selain itu, pengetahuan yang digilap dengan kaedah Knowledge Construction (Pembinaan Pengetahuan) dengan kebolehan mengaplikasikan pengetahuan yang dipelajari ke dalam situasi semasa amat diperlukan. Hal ini sangat penting kerana produk dan pasaran sentiasa berubah-ubah dan pekerja yang mahir dalam mengaplikasikan pengetahuan mereka ke dalam situasi lain amat laris di pasaran pekerjaan.

Pembelajaran 21CLD yang menekankan Use of ICT (Penggunaan ICT) di peringkat boleh membina produk ICT untuk kegunaan pengguna sasaran mampu meningkatkan lagi nilai tambah kepada pekerja tersebut. Sebagai contoh, The Patriots tadi mengusahakan pula aplikasi Job Tepi untuk memudahkan pengguna mencari produk perkhidmatan seperti tukang mesin rumput, baiki pendingin hawa mahupun tukang paip, dan dalam masa yang sama penyedia servis tersebut dalam meningkatkan perniagaan mereka.

Dalam syarikat pelbagai media The Patriots, skilled communication (Kemahiran Berkomunikasi) amat diperlukan di peringkat tertinggi yang mana memerlukan sokongan bukti dan disasarkan kepada golongan sasaran tertentu, selain daripada perlukan pelbagai media komunikasi bagi memastikan maklumat yang disebarkan mendapat kesahan fakta dan dipercayai oleh pembaca atau penonton laman web syarikat ini.

Penggunaan pelbagai kaedah berkomunikasi seperti penulisan, infografik, Podcast dan sebagainya dapat membantu syarikat ini mempromosikan budaya intelektual dalam kalangan masyarakat tertentu di Malaysia dan mempelbagaikan kaedah penyampaian berdasarkan audiens tertentu. Oleh itu, kemahiran menguasai komunikasi ini menjadikan mereka cemerlang di Facebook, Twitter, Instagram dan sebagainya, seterusnya meningkatkan lagi jualan produk buku mereka.

Pengalaman pelajar dalam 21CLD dimensi yang seterusnya iaitu Real-World Problem Solving & Innovation dapat merealisasikan penyertaan dan jasa mereka kepada masyarakat setempat contohnya, walaupun masih di bangku sekolah.

Pengalaman seorang guru MIE Expert di Terengganu membuat kerangka pembelajaran abad ke-21 menerusi Penyelesaian Masalah Dunia Sebenar berasaskan kepada penyelidikan penyu dapat membantu pihak kerajaan negeri memulihara habitat penyu dan meningkatkan populasi pendaratan penyu di sana.

Pembelajaran secara Real-World Problem Solving ini menjadikan guru dan sekolah tersebut diiktiraf di peringkat antarabangsa.

Bayangkan pelajar yang berdaya saing ini dan ada nilai-nilai empati dalam masyarakat dilahirkan di sekitar kita. Mereka boleh merealisasikan harapan negara untuk memajukan negara di peringkat Pihak Berkuasa Tempatan (PBT), seterusnya memajukan infrastruktur, ekonomi mahupun sosial setempat.

Dalam bidang pekerjaan juga, pelajar yang memiliki kemahiran Real-World Problem Solving diperingkat tertinggi mampu meyakinkan pihak ketiga untuk mengimplementasikan idea inovasi mereka, seterusnya produk reka bentuk dan inovasi mereka dapat memacu pembangunan syarikat mahupun kerajaan tempatan.

Produk The Patriots lain seperti Kebun Kita juga adalah salah satu bentuk Real-World Problem Solving yang mana dapat membantu syarikat ini mempelbagaikan lagi bidang ekonomi mereka dan bukan hanya tertumpu kepada media cetak dan elektronik semata-mata.

Dimensi yang terakhir pula ialah Self Regulation (pengawalan kendiri) yang mengajar pelajar kita untuk bertindak sendiri berasaskan projek jangka panjang (melebihi 4 minggu). Mereka diberikan peluang untuk membuat perancangan dan pelaksanaan projek tersebut tanpa diarahkan oleh guru, tetapi mereka perlu mendapatkan maklumbalas tentang projek mereka bagi meningkatkan lagi mutu tugasan yang mereka lakukan.

Dengan kemahiran ini, pekerja boleh bekerja secara sendiri dengan sedikit panduan dan membuat perancangan serta kawalan kepada projek yang diusahakan itu. mereka mampu membantu syarikat memperoleh keuntungan di takat maksima, di samping mengembangkan lagi bakat mereka di syarikat tersebut.

Sebagai contoh, pekerja yang bekerja sebagai penulis artikel tahu merancang artikel yang perlu ditulis secara kendiri, tetapi perlu mendapatkan maklumbalas artikel mereka daripada ketua editor bagi menjamin mutu artikel yang disiarkan.

Kesimpulannya, Pembelajaran Abad ke-21 amat penting bagi menggilap pelajar masa hadapan yang akan memenuhkan pasaran pekerjaan abad ke-21. Mereka dapat memacu ekonomi, politik dan sosial negara ke arah negara yang mapan dan berpendapatan tinggi. Inilah generasi yang akan membentuk negara kita pada masa akan datang. Justeru, kaedah pembelajaran kita perlu diubah, biar selari dengan kehendak pasaran masa hadapan.

*Penulis ialah seorang guru MIE Expert Sesi 2020/2021 dan Guru MCE


Microbug Cinco Dalam Ejen Ali Wujud Di Dunia Haiwan

Setelah Ejen Ali menyerang Cinco menggunakan teknik kamekameha, transmitter yang terdapat di belakang badan Cinco telah meletup. Situasi itu langsung tidak mematahkan semangat Cinco untuk melakukan serangan balas. Tapi sayangnya, Cinco telah kehilangan kawalan terhadap microbug.

Secara tak langsung microbug juga turut kehilangan perumah. Disebabkan Cinco yang berada paling dekat dengan transmitter, microbug telah bertindak untuk menyerang Cinco. Caranya adalah dengan mengerumuni dan mengelilingi Cinco seperti mahu makan tuannya. Akhirnya Cinco tenggelam dalam kepungan microbug walaupun cuba ditarik oleh Kim.

Mesti ramai yang cakap microbug Cinco sebijik macam microbots Big Hero 6 dan pasir Gaara. Tapi kalau korang tengok betul-betul babak tu, tindakan microbug terhadap Cinco tu agak mirip seperti apa yang terjadi dalam dunia haiwan. Sebab perangai lebah pun lebih kurang je macam microbug. Betul ke?

Buat pengetahuan semua, setiap sarang lebah akan dihuni oleh seekor ratu lebah. Fungsi utama ratu lebah adalah mengawan dan bertelur bagi menghasilkan banyak lebah untuk sarang.

Telur-telur ini akan menetas menjadi lebah jantan dan lebah betina. Tugas utama kedua-dua lebah ini adalah mengawan dan bekerja. Lebah jantan akan mengawan dengan ratu lebah bagi menghasilkan telur. Selepas sahaja mengawan, lebah jantan akan mati. Apalah nasib lebah jantan ni, cuma jadi tempat untuk dipermainkan sahaja dan dibuang selepas puas digunakan.

Lebah betina pula akan mencari madu di luar, membersihkan sarang dan menjaga anak-anak lebah. Kebiasaannya tempoh hayat untuk lebah betina adalah sekitar 3 bulan sahaja. Lepas lebah betina ni mati, tugas akan diambil alih oleh anak-anak lebah betina yang sudah dewasa.

Proses ini akan berjalan sehinggalah para lebah merasakan ratunya sudah tidak lagi mampu menjalankan fungsi seperti biasa. Bagi menjamin ketahanan sarang dan koloni, lebah-lebah ini akan bertindak membunuh ratu mereka. Samalah macam Cinco, mikrobug dia nampak si Cinco ni dah tak boleh menjalankan fungsi seperti biasa.

Kenapa lebah-lebah ni nak bunuh ratu mereka pulak? Deme tak takut kena sumpah sebab berani melawan ratu?

Ada beberapa sebab yang mendorong para lebah ni semua membunuh ratu mereka. Antaranya adalah ratu sudah tidak mampu menghasilkan banyak telur, anak-anak lebah yang menetas kurang berkualiti dan ratu selalu sakit.

Demi memastikan sarang dan koloni mampu bertahan, lebah-lebah ini akan bunuh ratu mereka. Tapi ratu akan diberi pilihan untuk pergi. Biasaannya ratu akan sedar diri untuk pergi terutamanya jika mereka sudah terlalu tua. Masalahnya ada je yang tua tapi masih lagi degil nak jadi ratu. Pilihan yang ada pada tangan lebah hanya dengan membunuh, selesai semua masalah.

Macam mana lebah-lebah ni semua membunuh ratu mereka?

Cara microbug mengelilingi Cinco sebijik macam apa yang lebah buat terhadap ratu mereka. Apabila lebah-lebah ni sedar ratu mereka dah tak berfungsi dan patut mati, deme akan mengerumuni ratu secara dalam bulatan. Selepas itu lebah-lebah ini akan menghasilkan haba yang sangat panas untuk membunuh ratu.

Lebah akan terus mengeluarkan haba sehinggalah ratu bena-benar mati. Mayat ratu akan dibuang begitu sahaja. Tindakan ini juga akan digunapakai oleh lebah jika ada anasir-anasir jahat yang cuba serang sarang mereka. Kalau korang tak percaya, cuba hulur tangan dekat sarang lebah, mesti kena macam Cinco. Proses ini dikenali sebagai “balling the queen” dalam dunia lebah.

Kita kembali semula ke Ejen Ali. Setelah microbug mengelilingi Cinco, deme telah bertukar menjadi warna merah. Microbug merah ini terus membakar Cinco sehingga kembali ke alam sebalik mata.

Masalahnya ada yang cakap Cinco belum mati dan mungkin hanya melecur sahaja. Tapi jika kita ambil konsep “balling the queen”, Cinco akan mati serta-merta.

Apa-apapun tahniah kepada Wau Animation kerana menghasilkan animasi yang sangat berkualiti. Andai benar babak Cinco mati pada episod 13 mengambil rujukan daripada lebah, mereka memang sangat bijak.

Dunia haiwan penuh dengan liku-liku misteri yang serba serbi ajaib. Kalau nak tahu lagi mendalam, jemput baca buku BIOLOGIA. Buku ni dah ada kat Shopee: https://bit.ly/biologiashopee

Rujukan

Emmet Royal Honey. (2022, Mei 6). Queen balling behavior: The how and why. Dipetik daripada https://emmettroyalhoney.com/bee-education/queen-balling-behavior-the-how-and-why/


Kaum China (2070 SM – Kini) – Pembina Tamadun Termaju Asia Jauh

Maharaja China dikatakan mempunyai kuasa mutlak setanding dengan anak syurga. Bencana alam dan kecelakaan lain melanda tamadun sebagai bukti mandat maharaja berkuasa mutlak telah ditarik balik, serta sebagai bukti dari pemberontakan rakyat. Dalam kerjaya di istana diraja, Mandarin (pegawai atasan) adalah pekerja sivil konservatif yang menguruskan pentadbiran kawasan tempatan, wilayah, dan diraja. Mandarin biasanya memperoleh kedudukan mereka dengan melepasi ujian perkhidmatan sivil dengan soalan mengenai hasil karya Confucius.

Peradaban yang dibina oleh Kaum China dapat dijejak seawal Dinasti Xia lagi pada 2070 SM. Namun, tiada bukti kukuh mengaitkan kewujudannya. Dinasti Shang pada tahun 1600 SM dipersetujui setakat ini oleh sejarawan sebagai permulaan peradaban China. Selepas jatuhnya Shang, China memasuki zaman Dinasti Zhou pada tahun 1046 SM sebelum benar-benar berakhir pada 256 SM.

Dinasti pertama yang berjaya menyatukan seluruh China sejak tahun 221 SM adalah dinasti Qin setelah menamatkan Zaman Perang Kerajaan (Warring State Period) dengan menakluk 6 buah kerajaan saingan. Raja Zheng menabalkan dirinya sebagai maharaja pertama dalam dinasti Qin dan membuat perubahan drastik akan penyelarasan tulisan China, pengukuran dan nilai mata wang. Walau bagaimanapun, dinasti Qin hanya bertahan selama 15 tahun. Setelah kemangkatan maharaja Zheng, pemberontakan bermaharajalela akibat tidak tahan akan polisi pemerintahan baginda yang tegas.

Kemudian, dinasti Han mengambil alih pemerintahan China dari 206 SM hingga 220 M. Dinasti Han meluaskan jajahan melalui kempen ketenteraan, menakluk Asia Tengah, Mongolia, Korea Selatan dan Yunnan. Dinasti itu juga berjaya merampas kembali Guangdong dan utara Vietnam dari tangan kerajaan Nanyue. Dengan kerjasama kerajaan Sogdia, dinasti Han membina Jalan Sutera melintasi Asia Tengah menggantikan jalan lama yang melintasi pergunungan Himalaya ke India, seterusnya menjadikan dinasti Han sebagai dinasti yang kukuh ekonomi di zamannya.

Berakhirnya dinasti Han, zaman Tiga Kerajaan (220 – 280) berlaku dengan perpecahan tiga kerajaan iaitu Shu Han, Wei dan Wu. Dinasti Jin (265 – 420) pula mengambil alih pemerintahan China setelah menggulingkan kerajaan terakhir iaitu Wei. Selepas dinasti Jin akibat perang saudara, China berpecah lagi kepada dua kerajaan iaitu Dinasti Utara dan Selatan (420 – 589). Seterusnya dinasti Sui (581 – 618) muncul menyatukan China dan berusaha mengembalikan zaman kegemilangan seperti pemerintahan Dinasti Han dengan mengukuhkan sektor pertanian dan ekonomi serta mengukuhkan ajaran Buddha.

Selepas dinasti Sui, dinasti Tang memerintah China dari 618 hingga 907 Masihi. China di zaman dinasti Tang sangat berkuasa, terkaya dan mempunyai jajahan besar. Aktiviti perdagangan bersama pedagang asing semakin pesat dan golongan kelas atasan mulai meminati akan bidang kesenian. Dinasti Tang juga telah mencipta teknologi percetakan dan senjata api. Di akhir 100 tahun zaman dinasti Tang, berbalahan berlaku antara para jeneral sehingga berlaku peperangan yang tidak dapat dikawal oleh mahkamah diraja. Tambahan pula, pemberontakan para petani semakin berleluasan. Kemudian zaman Lima Dinasti terbentuk dari 907 hingga 960 Masihi di mana China utara dikuasai oleh para puak gasar manakala China selatan pula telah berpecah menjadi 10 buah kerajaan. Di zaman perpecahan itu, jeneral tentera bernama Zhao Kuang Ying meluaskan kuasanya dan menyatukan China selatan sehingga membentuk dinasti Song. Kemudian keturunannya meneruskan penyatuan China dalam 20 tahun.

Dinasti Song memerintah sebahagian China sehingga 1279. Zaman itu adalah salah satu dari zaman yang mengutamakan perkembangan budaya sehingga masuk ke zaman kegemilangan dalam bidang seni lukis landskap Cina. Sektor ekonomi laut juga berkembang secara mendadak, termasuk perdagangan luar kerajaan. Beberapa negara kota telah lahir dan populasi semakin meningkat. Manakala produksi makanan banyak dihasil melebihi populasi. Tidak kurang juga sector kewangan dan perindustrian, turut berkembang. Pokoknya, China di dinasti Song benar-benar berusaha menbentuk kerajaan terkaya. Berbanding di negara kota Eropah, tiada satu pun mampu menandingi populasi negara kota Chang An (Xi’an), Beijing, dan Guang Zhou yang seramai lebih 2 juta rakyat.

Kekayaan China membuatkan musuhnya tertarik kemudian berlaku serangan puak Mongol pada tahun 1206. Seterusnya mereka berjaya menggulingkan dinasti Song pada tahun 1279 dan memindahkan ibu kota ke Beijing. Kegemilangan dinasti Song berakhir dengan kematian seramai 30 juta oleh penaklukan puak Monggol. Dinasti Yuan berketurunan Mongol menyatukan seluruh China dan membina ketenteraan yang besar dan kuasa dunia. Pengaruh China kemudian menembusi ke seluruh Asia. Hanoi telah ditakluk sebanyai 3 kali dan ufti wajib kerajaan Burma beri. Perdagangan dengan India, Arab dan Teluk Parsi sedang membangun. Marco Polo, si pengembara dunia pernah melawat China ketika itu.

Bencana alam dan kenaikan cukai pada abad ke-14 Masihi telah menyebabkan pemberontakan rakyat tempatan. Sami Buddha kemudian bangkit menjadi salah satu ketua gerakan Red Turban, organisasi rahsia yang bertujuan menggulingkan maharaja Beijing. Para pemberontak telah menakluk Nanjing pada tahun 1356. 12 tahun kemudian, mereka menghalau puak Mongol dari Beijing kemudian membentuk dinasti Ming. Di zaman dinasti Ming, kebudayaan kembali berkembang dan kesatuan politik ditubuh yang mampu mengekalkan kekuasaan dinasti tersebut sehingga abad ke-20 Masihi. Dinasti Ming juga melaksanakan dasar tutup pintu dengan menghentikan sebarang perubahan dan inovasi, membatalkan aktiviti perdagangan luar kerajaan dan menutup Jalan Sutera.

Kunci terpenting dalam memahami ciri-ciri istimewa China di zaman pertengahan adalah penciptaan teknologi sendiri di mana tiada mana-mana tamadun mampu menandingi China terutamanya dunia Barat. Antara ciptaan keluaran China adalah kompas, kereta sorong, sempoa, abah-abah kuda, sanggurdi (tempat berpijak tergantung dari pelana kuda), jam, peralatan besi, keluli, kertas, mesin percetakan, wang kertas, senjata api, dan alatan kemudi.

Kejatuhan Ming membuka kepada kemasukan orang Manchu ke dalam China sekaligus menamatkan zaman dinasti-dinasti yang diperintah oleh orang Cina sehinggalah Dinasti Qing diruntuhkan pada tahun 1912, sekaligus membuka kepada Republic Of China yang bertahan bermula 1912-1942 yang diperintah oleh puak Nasionalis sebelum Komunis mengambil alih tampuk pemerintahan pada 1949 sehinggalah ke hari ini dan China dikenali sebagai People Republic’s Of China.

RUJUKAN:


Pada Tembok Berlin Itu, Ada Erti Kebebasan

Pada Tembok Berlin terdapat tulisan yang tertulis;

“Jangan lupakan tembok ini yang mewujudkan kezaliman. Juga jangan lupakan keruntuhan tembok ini yang membawa kebebasan.”

Tembok Berlin dibina ketika pasca-perang dunia kedua. Dibina kerana perbezaan idea ekonomi yang dibawa dalam kalangan Kuasa Paksi iaitu Soviet Union, Amerika, Perancis dan Britain.

Setelah mereka menewaskan Kuasa Bersekutu dan tumbangnya Nazi, mereka menduduki Jerman. Kira telah dibahagi-bahagi antara mereka.

Amerika, Perancis dan Britain membawa idea ekonomi liberal, dan Soviet Union pula membawa idea komunis. Jadi, terdapat idea yang bercanggah antara mereka yang menyebabkan Tembok Berlin dibangunkan.

Ekonomi Liberal menguasai Jerman Barat dan kerajaan ‘Federal Republic of Germany’ ditubuhkan. Komunis pula menguasai Jerman Timur dan menubuhkan ‘German Democratic Republic’.

Masa itu Komunis agak ketatkan perjalanan perdagangan dan perniagaan Jerman Barat dan penduduk Jerman Timur pula tidak dibenarkan keluar daripada negara mereka sendiri.

Komunis buat benda ini sebab nak kawal ekonomi mereka.

Masa itu, Tembok Berlin belum dibangunkan lagi. Masa awal-awal ini kira macam ada garis pemisah sempadan aje. Jadi, walaupun kerajaan Komunis ada undang-undang yang halang daripada rakyat mereka keluar, rakyat tetap boleh bergerak sesuka hati.

Pemimpin Komunis risau dengan benda macam ini. Dia tak mahu rakyat dia pergi ke Jerman Barat. Jadi, mereka hidupkan propaganda yang kerajaan Jerman Barat adalah penyambung rejim Nazi Jerman.

Ramai rakyat Jerman Timur pergi ke Jerman Barat sebab Komunis menumpukan penggunaan sumber untuk persediaan peperangan.

Jadi, ekonomi mereka tak berkembang dengan baik dan tak kompetitif. Jerman Barat pula gunakan sumber ekonomi untuk pembangunan. Jadi, ekonomi lebih baik-lah.

Lebih teruk lagi, kehidupan di Jerman Timur agak teruk. Mana-mana rakyatnya macam membelot dan kutuk-kutuk kerajaan akan dikenakan hukuman.

Rakyat Jerman Timur tidak mempunyai tahap kebebasan seperti di Jerman Barat.

Masa tahun 1961, seramai 3.5 juta rakyat Jerman Timur tinggalkan negara mereka yang merangkumi 20% populasi Jerman Timur.

Okey, sebab Komunis tak nak benda ini berlaku. Mereka mulalah bangunkan tembok. Ya, tembok inilah dikenali sebagai Tembok Berlin.

Mula-mula tembok ini dibina dengan pagar dawai aje. Belum tembok batu lagi. Rakyat Jerman Timur tetap dapat melepaskan diri.

Pada tahun 1965, tembok itu mula dibina dengan konkrit setinggi 3.6 meter. Atas tembok itu pula diletakkan saluran paip supaya tak mudah untuk memanjat.

Saban tahun, tembok itu diketatkan dengan pelbagai lagi bentuk pengawalan. Dia orang letak anjing jaga, ada letak bom bawah tanah termasuk jalan berduri.

Bangunan pengawal dibangunkan sebanyak 302 buah.

Lebih menakutkan, sesiapa yang masuk dalam jarak 100 meter daripada pagar akan ditembak mati oleh pengawal.

Walaupun macam itu, rakyat Jerman Timur tetap dalam melepaskan diri. Sejak dari 1961 hingga 1989 seramai 5000 rakyatnya dapat melarikan diri.

Ada yang berenang, ada yang gali tanah, ada yang terbang. Macam-macam cara deme guna.

Ada juga yang mati sewaktu nak larikan diri ini.

Hasil daripada tembok ini, ekonomi Komunis menjadi stabil kerana tenaga kerjanya dikawal dan tak melarikan diri. Tapi kesannya, Komunis mendapat nama buruk. Dianggap sebagai Komunis yang menindas.

Pada tahun 1972, perjanjian yang diwujudkan antara Timur dan Barat membolehkan rakyat Jerman Timur untuk bertemu dengan keluarga mereka di Barat.

Tapi kerajaan Komunis melakukan pelbagai cukai dan bayaran yang tinggi untuk hak ini untuk mendorong rakyat Jerman Timur tidak membuat sebarang permohon untuk berjumpa dengan keluarga mereka di Barat.

Kalau aku jadi rakyat Jerman Timur, mungkin aku tak mohon dah. Renyah. Hahah!

Kemudian, masa tahun 1980, blok liberal di Jerman Timur telah menyebabkan berlakunya demonstrasi besar-besaran untuk mendapatkan kebebasan keluar daripada negara mereka.

Dan mereka juga mahukan demokrasi.

Pada tahun 1989, Jerman Timur wujudkan passport yang senang nak dapat untuk meredakan tegangan.

Hasilnya, makin ramai rakyat Jerman Timur berkumpul di tembok untuk melepasi tembok tersebut. Kumpul ramai-ramai ini menyebabkan pengawal terpaksa membuka tembok untuk mereka lepasi.

Pengawal cuba nak kawal keadaan, tapi tak dapat. Jadi, ada yang sampai memanjat dan memecahkan tembok tersebut. Akhirnya, Tembok Berlin runtuh.

Pada tahun 1990, Jerman bersatu semula dan Soviet Union tumbang.

Pada hari ini, terdapat tinggalan tembok tersebut yang memberikan peringatan bahawa mana-mana tembok yang menghalang kebebasan kita mampu diruntuhkan.


Hernan Cortes Dan Pemerintah Empayar Aztec, Montezuma II

Setibanya pasukan penjajahan Cortes di Tanah Besar Amerika Selatan, Cortes mengasaskan sebuah kota kara yang dikenali sebagai Veracruz. Seperti yang dinyatakan sebelum ini, kapal-kapal dinaiki mereka ditenggelamkan bagi menghalang pengkhianatan oleh tentera dan kelasi yang turut serta didalam ekspedisi tersebut dan juga bagi meningkatkan kebolehan mereka apabila berada di dalam situasi mendesak supaya ekspedisi ini berjaya dilaksanakan. Veracruz akan menjadi tempat mereka berundur jika terdapat sebarang ancaman dari orang asli yang mendiami hutan tersebut. Sebuah kumpulan kecil tentera berkekuatan 180 orang ditempatkan bagi menjaga keamanan Veracruz.

Bunyi ledakan yang dihasilkan meriam artileri, rupa bentuk kapal-kapal besar besar yang sebelum ini kelihatan berlabuh dipantai, serta kuda-kuda yang dinaiki orang-orang Sepanyol tersebut merupakan suatu “pengalaman” yang baru serta asing bagi orang asli. Perkara ini menyebabkan mereka timbul rasa ingin tahu, kagum serta timbul rasa ketakutan dengan rupa orang Sepanyol yang lengkap berbaju besi dan membawa peralatan aneh.

Di sebuah tempat yang dinamakan San Juan Ulua, Cortes mendapat perkhabaran bahawa Empayar Aztec  ini dibawah pemerintahan seorang ketua orang asli bernama Montezuma II. Empayar Aztec dibawah Montezuma II sangat besar dan beliau merupakan penaung ke bawah 3 lagi daerah atau negeri yang diberi nama (“cacique”). Cortes juga dikhabarkan bahawa Montezuma II ini merupakan seorang ketua yang sangat berkuasa dan sangat kaya. Ini adalah disebabkan “daerah” dibawah jajahan Montezuma II perlu memberi ufti sama ada dalam bentuk emas, batu permata atau hamba abdi.

Tentangan Dan Sekutu Orang Asli.

Di sebuah daerah yang dinamakan Tlaxcala, yang terletak diantara pantai dan pusat pemerintahan Empayar Aztec iaitu Kota Tenochtitlan, walaupun secara umumnya orang asli Tlaxcala ini tidak sehaluan dan bermusuh dengan pemerintah Empayar Aztec iaitu Montezuma II, mereka menentang Cortes sekeras-kerasnya. Selepas kira-kira 4 pertempuran besar diantara tentera Sepanyol dipimpin Cortes dan pahlawan-pahlawan orang asli Tlaxcala, Cortes berjaya menundukkan tentangan Tlaxcala dan memasuki Ibu Kota Tlaxcala pada 18 September 1519.

Disini terserlah kemahiran Cortes sebagai seorang ketua dan seorang penjajah apabila mengambil pendekatan strategi (“the enemy of my enemy is my friend”). Yang membawa maksud, musuh kepada musuhku adalah kawanku. Cortes menawarkan perjanjian damai serta mengambil pendekatan bekerjasama dengan orang asli Tlaxcala. Orang asli Tlaxcala bersetuju, kerana keadaan pembayaran ufti ini tidak disenangi oleh daerah-daerah dibawah pemerintahan Aztec. Tetapi oleh kerana Montezuma II mempunyai tentera yang lebih besar, mereka hanya mengikut kehendak pemerintah Empayar Aztec itu. Orang asli Tlaxcala akhirnya menjadi salah satu dari sekutu penting Cortes di dalam ekspedisi “Dunia Baru”.

Cortes cuba memperkenalkan agama Kristian kepada orang-orang asli tersebut, namun mereka tidak tertarik dengan agama. Cortes kemudian meneruskan perjalanan untuk ke Kota Tenochtitlan, bersama-sama ribuan sekutu barunya dari puak orang asli Tlaxcala menuju ke daerah pinggir Tenochtitlan iaitu Cholula. Namun oleh kerana amaran dari perempuan simpanan Cortes, Marina yang mampu berbahasa seperti orang-orang asli tersebut mendedahkan bahawa terdapat rancangan serangan hendap oleh puak Cholula.

Pasukan penjajahan Cortes terselamat dari serangan hendap tersebut. Tetapi oleh kerana ingin mengelakkan kejadian seperti ini terjadi lagi. Cortes mengarahkan pembunuhan besar-besaran ke atas orang-orang asli Cholula. Dianggarkan bahawa ribuan orang asli dari puak Cholula mati dibunuh. Walaupun perkara ini “efektif” bagi mencegah pengkhianatan terhadap Cortes, perbuatan ini akhirnya dikecam oleh saingan politik dan pengkritik Cortes. Cortes kembali meneruskan perarakan bersama-sama 6000 pahlawan orang asli Tlaxcala serta ratusan tentera dari pasukan Sepanyol menuju ke Kota Tenochtitlan, pusat pemerintahan Empayar Aztec yang tersergam indah.

Kota Tenochtitlan dan Montezuma II

Pada 8 November 1519, kedatangan Cortes bersama bala tentera disambut baik oleh monarki Aztec iaitu Montezuma II dan orang-orang asli yang merupakan penduduk di kota tersebut. Ini adalah kerana mereka menganggap Cortes sebagai jelmaan dewa matahari yang disembah mereka iaitu Dewa Quetzalcoatl. Cortes dan tenteranya diberikan istana yang hebat milik mendiang bapa Montezuma II, Axayacatl untuk berehat. Kawasan istana ini kemudian diperketatkan kawalan oleh Cortes kerana khuatir akan serangan hendap seperti apa yang dilakukan orang asli Cholula sebelum ini.

Cortes kemudian dibawa melawat ke “pusat komersial” Tlatelolco. Montezuma II sendiri menunjukkan kepada Cortes kuil-kuil suci bagi masyarakat Aztec dimana upacara korban manusia dilakukan setiap hari. Cortes kemudian mencuba memperkenalkan ajaran Kristian kepada pemerintah itu. Montezuma II tidak berminat namun memperkenankan pembinaan gereja di salah satu kuil tersebut. Tentera Cortes kemudian menjumpai sebuah laluan rahsia di kuil tersebut, yang menuju ke sebuah ruang penyimpanan harta karun yang sangat banyak. Montezuma II memberikan mereka sejumlah besar emas serta batu permata, namun meminta supaya bulu-bulu dari haiwan eksotik yang menghiasi pakaian tradisi mereka dikembalikan.

Cortes yang ketika itu sedang merangka pelan bagaimana ingin mendapatkan kemewahan dan harta dari Empayar Aztec ini kemudian dikejutkan dengan berita buruk bahawa kota kata Veracruz telah diserang oleh orang asli dari puak berlainan. Menyedari bahawa jika berita ini disampaikan kepada orang-orang asli di Kota Tenochtitlan, nyawa mereka dalam bahaya. Ini kerana orang asli Tenochtitlan percaya bahawa orang asing Sepanyol ini kebal. Cortes bersama-sama pegawai tenteranya kemudian ke istana Montezuma II. Mereka mengambil tindakan berani mati dengan menangkap Montezuma II dan menjadikannya tahanan.

Kemudian, dengan menggunakan Montezuma II sebagai tebusan, Cortes meminta mereka yang bertanggungjawab ke atas serangan Veracruz dibawa ke muka pengadilan. Orang asli yang menyerang Veracruz dibawa ke hadapan dataran istana tersebut. Cortes kemudian memberi arahan supaya mereka dibakar hidup-hidup. Sementara Montezuma II dirantai oleh Cortes, Cortes meminta Montezuma II supaya “mengaku” menjadi sebuah negara dibawah jajahan takluk Sepanyol dan sumpah setia ke atas raja Sepanyol iaitu Raja Charles V. Caminatzin, anak saudara Montezuma II yang merupakan seorang pahlawan juga turut dirantai bersama-sama Montezuma II. Manakala bangsawan-bangsawan di kalangan orang Aztec juga turut dipaksa sumpah taat setia kepada Sepanyol. Dengan menjadikan Montezuma II sebagai tebusan, Cortes bukan sahaja dapat mengawal politik dan Empayar Aztec sahaja, mereka turut dipaksa untuk menukar agama kepada Kristian.

Iri Hati Gabenor Velazquez Dan Pembunuhan Besar-Besaran.

Oleh sebab Cortes telah melanggar arahan Gabenor Velazquez, sebuah pasukan tentera yang besar berkekuatan 900 orang tentera dihantar dari Cuba untuk menggantikan Cortes dengan orang-orang Gabenor Velazquez. Tentera itu dipimpin oleh Panfilo Narvaez. Cortes yang menyedari bahawa ekspedisi beliau dalam bahaya, meninggalkan sejumlah kecil tentera Sepanyol terdiri dari 120 orang tentera bersama ratusan orang asli Tlaxcala yang menjadi sekutu kepada Cortes berkawal di Kota Tenochtitlan dan mengawal Montezuma II. Pasukan ini dipimpin oleh seorang kapten yang dipercayainya iaitu Pedro de Alvarado.

Cortes kemudian bertindak berarak ke kawasan perkhemahan tentera Panfilo Narvaez, dengan rancangan untuk mengalahkan pasukan Panfilo Narvaez. Mengumpul sejumlah tentera Sepanyol seramai 340 orang kesemuanya serta ribuan orang asli Tlaxcala, Cortes sekali lagi dengan bijak menggunakan emas yang diperolehnya bagi menghasut anggota tentera di bawah pimpinan Narvaez untuk bersama-sama Cortes dan mengkhianati Narvaez. Semasa Narvaez sedang tidur, pasukan tentera Cortes menyerang dan akhirnya Narvaez dikalahkan. Cortes kemudian sekali lagi menggunakan emas untuk memujuk tentera-tentera yang masih setia dibawah Narvaez untuk bersama-sama beliau di dalam ekspedisi ini. Ternyata mereka semua bersetuju. Mereka yang masih berdegil setia kepada Narvaez, dipaksa berjalan kaki. Mereka sama ada ditangkap atau dibunuh oleh orang asli dari puak Tepeacans di daerah Quechula.

Berlainan pula situasinya di Kota Tenochtitlan, tentera Cortes dipimpin oleh Pedro de Alvarado diberhentikan pemberian makanan. Perkara ini menyebabkan Pedro de Alvarado mula memaksa malah bertindak menyiksa ahli keluarga Montezuma II selagi kehendaknya tidak dipenuhi. Setibanya upacara persembahan Tezcatlipoca (upacara kesyukuran dengan nyanyian dan makanan), Alvarado yang merasa asing dengan upacara tersebut merasakan bahawa orang-orang asli Tenochtitlan sedang merancang untuk membunuh mereka semua.

Ketika upacara hebat yang dihadiri ketua-ketua penting puak masing-masing, Alvarado bertindak menyerang mereka terlebih dahulu. Orang-orang asli Tenochtitlan mula bertindak balas dengan cubaan membakar istana tersebut, dan berjaya membakar kapal-kapal yang sedang dibina oleh orang Sepanyol untuk membawa keluar harta karun yang dirampas mereka. Namun, korban orang asli Tenochtitlan akibat pembunuhan ini terlampau besar iaitu sejumlah 1000 orang asli Tenochtitlan terbunuh dalam rancangan jahat Alvarado. Ada catatan menunjukkan bahawa korban orang asli Tenochtitlan menjangkau ribuan orang. Pihak tentera Sepanyol, walaubagaimanapun hanya kehilangan beberapa orang sahaja.


Apa Pandangan Islam Mengenai Asing Basuh Baju Suami?

Tersenyum melihat gelagat netizen dalam isu basuh baju suami secara berasingan. Setelah dipertimbangkan, saya rasa benda ni menarik juga untuk dihurai dari satu perspektif yang saya rasa baik untuk kita fahami. Agar kita tak gaduh-gaduh dalam isu seremeh ini. Kita bergaduh banyak benda dah, takkan nak tambah lagi kan?

Kalau kita tengok, dalam isu ni ada dua pihak, pada dua kutub yang saling bertentangan. Satu pihak beria-ia menyokong. Satu pihak lagi beria-ia menghentam. Sampai ada yang kata “Benda ni takda dalil dari Hadis Sohih!”, “Merajakan suami” dan sebagainya. Haha, amboi, sabarlah dulu…

Kenapa ya, isu se-simple ini pun boleh menimbulkan polemik? Kerana orang kita tak faham letak duduk ilmu, tak faham letak duduk perbahasan. Kalau kita faham letak duduk ilmu, Allah… senang ja pun benda ni. Tak padan nak dibawa gaduh isu macam gini ni.

Kalau kita tengok pada posting asal, puan tu jelas nak menceritakan tentang Adab, bukan pasal Hukum. Memang bab Adab dengan Hukum ni dua benda beza. Sebagai contoh, ada benda yang harus dari segi Hukum, tapi kurang molek dari segi Adab.

Maka mari kita ikut kayu ukur penulis asal posting tu yang nak bahas isu ni dari sudut Adab, bukan Hukum. Kita assume saja dari segi Hukum, basuhan dari mesin tu memang suci, bukan isu bercampur najis ka mutanajis ka air mutlak ka apa ka.

Okay, bercakap dari sudut Adab, kita kena tahu, Adab ni benda common sense. Tak perlu dalil Quran Hadis pun kita sepatutnya dapat beza benda tu beradab atau tak. Kalau nak jugak dalil, paling kurang Nabi pernah bersabda bahawa, “Sesungguhnya aku diutuskan untuk menyempurnakan Akhlak”.

Dari sini, kita dapat tahu yang Nabi diutuskan juga adalah untuk menyempurnakan Akhlak. Ini bermakna, Akhlak atau Adab tu memang dah sedia ada dalam diri manusia. Setiap tamadun bangsa ada adab budaya uruf mereka masing-masing. Hanyasanya Nabi datang adalah untuk sempurnakan Adab itu agar bertepatan dengan Syarak.

Memang dalam Islam, ada perihal Adab Suami Isteri. Isteri menghormati isteri tu suatu Adab yang bagus malah wajib menurut Hukum. Tapi kita kena tahu jugak, Adab ni ada yang umum dan ada yang khusus. Adab yang bersifat umum ni adalah seperti Adab-Adab yang ma’ruf diamalkan dalam kalangan masyarakat.

Sebagai contoh, amalan tunduk membongkok ketika jalan depan orang tua, tak menyampuk orang tua bersembang dan lain-lain lagi contoh Adab yang takda lah sampai perlu minta dalil untuk buat benda ni. Ni antara contoh Adab-Adab umum yang semua orang ma’ruf dah dalam masyarakat.

Tapi bagi Adab yang khusus pulak, ia adalah Adab yang tak semua orang lakukan. Ianya adalah atas inisiatif peribadi. Kalau kita nak asingkan baju suami atas alasan Adab, maka silakan. Bagus, moga diberi ganjaran pahala atas niat murni ni. Tapi tak perlu paksa orang lain ikut cara kita ni. Sebab benda ni adalah dalam Adab khusus yang kita sendiri sudi nak buat.

Tak semua orang mampu jadi sesolehah kita. Tak semua orang ada kefahaman yang sama tinggi dengan kita. Atau yang lebih molek lagi, tak semua orang sama dengan kita dalam mempraktikkan Adab terhadap suami. Mungkin bagi pandangan orang lain, basuh baju satu family sekaligus itulah lebih beradab bagi dirinya kerana ia lambang ikatan kesatuan dan kasih sayang keluarga. Malah menjimatkan air-elektrik juga salah satu adab kepada keluarga. Nak-nak di musim TNB harga Tel Aviv ni kan. Benda mudah tak perlu disusahkan.

Oleh itu, buat kedua-dua belah pihak sama ada di Kutub menyokong atau Kutub mengecam, ayuh sama-sama muhasabah. Benda simple ja, tak molek gaduh. Yang mengecam, fahamkan dulu tujuan dan sudut pandang penulis tu. Dan yang menyokong tu pulak, tak perlu nak paksa-paksa sebab ini hanya soal Adab Khusus sahaja, bukan Hukum. Relex…

Kadang tu, memang kita ada kefahaman. Kita tahu beza, ini bab Adab, ini bab Akhlak. Tapi walaupun kita ada kefahaman, kita juga perlu ada Hikmah dalam memberi penerangan. Kalau takda Hikmah, benda yang elok pun akan dipandang serong. Orang tua-tua kita dulu pun dalam mengajar Adab (Ta’dib), mereka hanya tunjuk melalui contoh tauladan, jaranglah diajar (Ta’lim) secara bersilibus dari buku. Oleh itu, selain perlu ada Kefahaman, perlu ada Kefaqihan, penting juga untuk kita ada Hikmah.

——
* Ni bukan posting tips rumah tangga atau fiqh munakahat. Saya tak layak dan tak berkenan pun nak bicara benda yang saya sendiri belum hadapi. Ini cuma perkongsian dhaif tentang “Nak faham letak duduk perbahasan” sahaja agar kita tak gaduh-gaduh.

Lagipun “percakaran” ni isu antara sesama orang perempuan, saya pun tak tau sapa betul sapa salah sebab perempuan selalunya betul. Jadi tak usah ler orang lelaki pulak pergi jadi batu api, jadilah pendamai pulak ye dak. Sekian 😅


Api Yunani: Senjata Pemusnah Byzantine

Api Yunani merupakan senjata pembakar pertama digunakan oleh Kerajaan Rom Timur (Byzantine) pada pertengahan abad ketujuh Masihi. Ianya buat kali pertama digunakan untuk menangkis cubaan kempen ketenteraan Kerajaan Bani Umayyah yang mahu menawan Constantinople dan merealisasikan ramalan Rasulullah s.a.w semasa Perang Khandak. Dianggap sebagai bom napalm pada zamannya, cecair yang mudah terbakar ini menjadi senjata Byzantine bukan saja dalam mempertahankan ibu kota mereka. Bahkan ia menjadi senjata berkesan semasa kempen ketenteraan mereka. Tetapi apa itu Api Yunani?

Api Yunani merupakan hasil ciptaan seorang arkitek Yunani beragama Kristian bernama Kalinikos (Callinicus) yang berasal dari Heliopolis (Baalbek moden, Lubnan). Ini berdasarkan dakwaan seorang penulis Yunani bernama Theophanes berkenaan Api Yunani dan kesannya kepada pihak musuh. Bagaimanapun, ramai meragui dakwaan beliau yang menyatakan ia ciptaan seorang lelaki. Sebaliknya, para sejarawan berpandangan ia sebenarnya dihasilkan oleh sekumpulan pakar yang diupah kerajaan Byzantine sebagai sebahagian daripada projek persenjataan rahsia mereka.

Tidak diketahui apa komponen tepat atau bahan diperlukan untuk menghasilkannya memandangkan Api Yunani dianggap satu rahsia negara yang hanya diketahui oleh maharaja-maharaja Byzantine.  Para saintis moden hari ini masih berdebat berkenaan formula Api Yunani.

Antara bahan yang dikemukakan sebagai sebahagian daripada komponen api tersebut ialah potasium nitrat, sulfur, nafta, resin, kapur tohor, bahan letupan dan niter. Apapun, proses pembuatannya amat berbahaya berikutan keadaannya  yang mudah terbakar. Disebabkan rahsia Api Yunani inilah, ia membantu kerajaan Byzantine mengekalkan Constantinople selama tujuh abad. Maharaja Romanos II (959-963 Masihi) tahu nilainya tidak boleh dibeli dengan harta dan dianggap sebahagian daripada tiga perkara yang tidak patut dibenarkan jatuh ke tangan kuasa asing. Selain Api Yunani, dua lagi perkara ialah puteri raja Byzantine dan kapal laut mereka. Justeru tidak hairanlah pada sesetengah masa, kerajaan Byzantine membenarkan pemerintah asing berkahwin dengan kaum kerabat wanita mereka atau menghadiahkan kapal laut kepada rakan sekutu tetapi tidak pernah mendedahkan rahsia Api Yunani kepada sesiapa.

Ciri utama Api Yunani ialah ia boleh membakar pada semua keadaan sama ada di darat atau pada permukaan air. Dan ia merupakan senjata terbaik yang boleh diaplikasikan untuk pertempuran laut. Pihak tentera boleh saja menyembur cecair mudah terbakar ini pada kapal-kapal musuh dengan menggunakan sejenis kapal dipanggil dromon, sebuah kapal laju yang boleh digerakkan dengan ramai pendayung. Rekaan mekanisme alat menembak ini tidak diketahui tetapi tiubnya dibuat daripada gangsa dan mengandungi komponen seperti pam siphon dan muncung berpusing. Alat tersebut dilihat amat rumit kerana ia pernah dirampas dan cuba digunakan oleh angkatan tentera Bulgar tetapi gagal berikutan tidak tahu bagaimana menggunakannya. Satu ilustrasi alat ini boleh dilihat pada lukisan kapal Maharaja Michael II (820-829 Masihi) yang menembak Api Yunani pada kapal-kapal Thomas Si Slavik yang menyerang dan mengepung Constantinople pada 821-822 Masihi.

Kesan dramatik Api Yunani dan cara penggunaannya sudah cukup membuatkan musuh Byzantine gerun dan berfikir banyak kali sebelum melancarkan kempen ke atas mereka. Mana-mana barang atau individu yang terkena api ini akan terbakar sampai hangus. Dan lebih buruk, tiada cara untuk memadamkan api sebegini termasuk terjun dalam air. Ini kerana ia masih boleh terbakar dengan baik pada permukaan air. Dan itulah apa yang dirasai ekspedisi tentera Bani Umayyah semasa kempen 678 Masihi di mana ramai askar terbunuh dan kapal-kapal mereka terbakar kerana diserang Api Yunani.

Selepas kempen tersebut, Api Yunani digunakan secara meluas bukan saja untuk kempen pertahanan tetapi juga sebagai alat serangan terutama semasa era Romanos I (919-944 Masihi) dan Constantine IX (1042-1055 Masihi). Persamaan kedua-dua maharaja ini ialah kedua-duanya menggunakan Api Yunani ke atas ekspedisi tentera Rusia yang mahu menawan Constantinople. John I Tzimisces (969-976 Masihi) turut menggunakan senjata sama untuk mara ke ibu kota kerajaan Bulgar, Preslav dan mengilhak Bulgaria sebahagian daripada wilayah jajahan Byzantine. Pengganti baginda, Basil II (976-1025 Masihi) pula menggunakan Api Yunani dan tentera upahan Rus yang dihantar oleh abang iparnya, Vladimir I dari Kiev untuk menghancurkan pemberontakan jeneral Byzantine, Bardas Phokas Yang Muda di Abydos. Kejayaan-kejayaan ini memberi impak bukan sedikit kepada kerajaan tersebut dan terus bertahan untuk beberapa abad berikutnya.

Namun senjata ini ada hadnya. Ia hanya boleh disembur dalam jarak terhad dan mana-mana tentera boleh saja mengelak selagi mana berada di luar lingkungan jarak Api Yunani. Dan bagi tentera-tentera Arab, mereka perasan cuka merupakan bahan terbaik untuk menangani senjata itu.

Justeru sebelum mereka keluar berperang, mereka akan mencelup kulit binatang dengan cuka sebagai pelindung pada pakaian mereka. Dan memandangkan ia hanya boleh digunakan pada cuaca baik berikutan keadaannya yang mudah terbakar, dalam sesetengah kempen, mereka cuba menyerang Constantinople semasa cuaca buruk.

Semua taktik ini bagaimanapun tidak menghalang pihak Byzantine mengadaptasi senjata tersebut untuk kempen darat. Mereka mencipta pam yang boleh diheret untuk disembur pada kubu pertahanan atau disembur dari kubu. Selain itu, mereka turut menggunakan bekas tanah liat di mana dalamnya ialah kain yang direndam dengan cecair itu. Bekas itu akan dibaling sama ada dengan tangan atau dengan manjenik ke arah kumpulan tentera musuh. Bekas yang mengandungi Api Yunani ini sebenarnya merupakan versi awal bom tangan yang digunakan dalam perang moden hari ini. Bagaimanapun, ia masih lagi berkesan untuk kempen tentera laut di mana ia disembur dari kapal tanpa pemandu ke atas kumpulan kapal musuh semasa kempen pengepungan Constantinople 1204 Masihi.

Tidak diketahui mengapa Api Yunani tidak lagi direkodkan selepas kempen pengepungan Constantinople 1204 Masihi. Ada yang membuat teori individu-individu yang memegang rahsia penghasilan senjata tersebut menjadi mangsa amukan tentera-tentera Salib semasa menjarah Constantinople. Walau apapun teori tentang senjata ini, proses penawanan dan penjarahan yang dilakukan tentera Salib bukan saja menyebabkan rahsia Api Yunani hilang selama-lamanya. Ia juga sebenarnya menandakan proses kemerosotan Byzantine dan akhirnya membawa kepada penaklukan Constantinople oleh Mehmed II pada 1453 Masihi.

RUJUKAN:


Bagaimana Adrenalin Berfungsi?

Kerap kali kita
ternampak dan merasai situasi manusia tiba tiba mempunyai kekuatan luar biasa
pada keadaan tertentu. Contohnya, kita boleh berlari lebih laju daripada biasa
apabila dikejar anjing. Seorang ibu boleh mengangkat kereta untuk alihkan kaki
anaknya yang tersepit di bawah tayar. Kesemua hal ni boleh dikaitkan dengan
hormon bernama adrenalin.

Hormon ni dalam
bahasa mudahnya, ialah kimia perangsang. Setiap sel dalam badan kita ni
mempunyai port yang kita panggil sebagai reseptor. Apabila kita dalam keadaan
‘flight or fight’, hormone adrenalin ini akan dirembeskan dari badan kita.
Hormon ini akan melekat pada port reseptor dan sel akan bertindak balas menurut
hormone yang melekat. Kesannya, badan kita akan menjadi terlebih aktif dan daya
kekuatan kita akan meningkat lebih.

Mekanisme
adrenalin adalah seperti berikut. Mula-mula, badan kita akan mengenal pasti
sekiranya kita ni berada dalam keadaan bahaya. Ok, nak senang, kita bayangkan
Ali bertembung dengan babi hutan. Mata Ali akan menghantar isyarat kepada otak
melalui saraf mata. Otak akan menganalisis data berkenaan sama ada ia merbahaya
atau tidak. Sekiranya merbahaya, otak akan hantar isyarat data kepada kelenjar
pituatari (juga di otak). Isyarat data inilah yang menghasilkan emosi takut
atau berani.

Bila kita bercakap
tentang hormon, kelenjar pituatari ni boleh dianggap sebagai ibu pejabat segala
hormon. Apa apa hal, kena jumpa pituatari dulu. Bila otak dah bagi isyarat
benda tu merbahaya, kelenjar ni akan rembeskan hormon ACTH ke dalam darah. Satu
satunya sel yang boleh bertindak balas dengan hormon ini ialah kelenjar adrenal
di buah pinggang.

Setelah hormone ni
melekat pada port reseptor kelenjar adrenal, sel-sel di situ akan hasilkan
hormone adrenalin dan dirembeskan ke dalam darah. Berbanding dengan hormone
ACTH, hormone adrenaline ni akan melekat pada hampir semua reseptor sel-sel di
badan, bergantung pada tahap bahaya. Dari sini, barulah kesan manusia super tu
wujud.

Jadi bila
berhadapan dengan anjing liar tu, apa reaksi yang patut ada pada badan Ali?
Semestinya dia memerlukan kekuatan untuk sama ada berlari lebih laju ataupun
berlawan dengannya. Jadi, macam mana nak ada kekuatan tu? Kereta kalau nak
bergerak kena ada minyak. Kalau sel di badan, dia nak glukosa dan oksigen. Oleh
itu, adrenalin akan melekat pada sel paru paru untuk bernafas lebih kerap. Di
hati, adrenalin akan merangsang lemak badan di situ untuk berpecah dan menjadi
glukosa.

Malangnya, kalau
setakat bernafas banyak pun tak lepas. Kita kena ada sistem pengaliran yang
bagus untuk hantar bahan api sel ni ke seluruh badan. Maka, adrenalin akan
rangsang jantung untuk mengepam lebih laju. Untuk mempercepatkan lagi kelajuan
pengepaman darah, urat darah kita semuanya akan disempitkan ruangnya serupa
paip getah untuk pancut lebih laju. Walaupun begitu, ruang urat darah di
bahagian otot akan menjadi lebar untuk memaksimakan pengaliran bekalan oksigen
dan glukosa pada sel otot. Disebabkan perihal urat darah inilah kadangkala kita
akan bermuka pucat atau merah menyala bergantung sama ada kita takut ataupun
marah.

Bila pengaliran
logistik semua dah selesai, barulah sel sel otot berasa selesa untuk bekerja
dua kali ganda dan ‘overtime’. Untuk memastikan kita kekal fokus pada objek
merbahaya, penglihatan ‘serotperipheral’ kita akan dibataskan kecuali pada
titik fokus. Hal ini akan menyebabkan pandangan sekeliling kita menjadi kabur
kecuali fokus utama kita. Telinga kita pun akan menjadi kurang sensitif untuk
elakkan gangguan oleh bunyi luar. Sekarang ini, badan Ali sudah bersedia untuk
bertindak balas, maka cukuplah syarat bagi beliau untuk bergusti dengan babi
atau melarikan diri.

Ya, itulah
mekanisme adrenalin secara ringkas.


Saintis Jumpa Tasik Sebesar Bandar Di Dasar Ais Antarktika

Antarktika sentiasa menjadi kiblat penyelidikan kerana di situlah tersembunyinya segala rahsia alam. Suhu sangat sejuk membekukan banyak bakteria, yang menjadi jendela untuk saintis kaji tentang kehidupan masa lampau. Saintis pernah jumpa bakteria berusia lapan juta tahun yang masih aktif tetapi terkekang kerana suhu beku (Kamel & El-Sayed, 2021). Dan sememangnya saban hari, akan ada lagi banyak penemuan kerana 1) Antarktika terlalu besar (14.2 juta kilometer persegi) dan 2) komitmen saintifik masih rendah.

Jadi satu pasukan saintis masuk mesti akan keluar dengan penemuan. Itulah yang berlaku baru-baru ini, apabila sepasukan saintis terjumpa tasik sebesar bandar yang begitu lama tertimbus di dasar ais. Tasik yang tersembunyi ini pada awalnya dikesan pesawat China secara tidak sengaja. Mereka menggunakan teknologi radar untuk mengimbas perubahan pada medan magnetik. Tetapi alih-alih tengok, imbasan mendedahkan tasik yang berada di bawah sebuah permukaan ais.

Dapatan semasa masih lagi terhad. Namun saintis percaya ada sebatang sungai yang melimpah ke tasik tersebut. Yang sahih kiranya tasik. Yang sedang disahihkan adalah sungai. Dan menariknya, ada potensi tinggi yang tasik dan sungai ini tidak beku sepenuhnya atas faktor pemanasan geoterma (Starr, 2022). Ais di atas membeku. Geoterma dibawah memanas. Dijodohkan pula di bahagian tengah-tengah.

Tasik Terbaru Antarktika

Tasik ini dinamakan Snow Eagle, yang menyorok dibawah ais setinggi 3.2 kilometer. Anggaran radar mengira tasik ini bersaiz 370 kilometer persegi, mudah kata separuh negeri Perlis. Memang besarlah. Lagi besar daripada Tasik Kenyir. Kalau terapung di tengah-tengah, boleh kata mengucap juga sebab sangat jauh dengan tebing. Eloklah mengucap – bawa-bawa sikit ingat Tuhan. Apa salahnya.

Seandai dibuang semua darat dan pokok tinggal air saja… [RoB CC BY-SA 3.0)].Saiz besar mendorong saintis kerana ramai ingin tahu apa yang hidup di dalamnya. Malah saintis juga boleh berpatah balik masa untuk tengok keadaan Antarktika sebelum pembekuan. Impak perubahan iklim boleh disingkap daripada tasik ini. Macam mana kawasan panas boleh membeku bagai – semua maklumat boleh diguna pakai dalam menangani krisis perubahan iklim sekarang… kerana banyak negara panas menjadi sejuk, sekali gus menggugat kebolehan dari segi pertanian dan perladangan.

Banyak Benda Masih Tidak Diketahui

Pengamatan saintis sebenarnya terkekang kerana satu peristiwa yang berlaku 10,000 tahun yang lalu. Saintis masih tidak tahu kenapa lembaran ais (ice sheet) dikacau habis pada zaman itu. Perubahan aktiviti ais katanya begitu mendadak sampai berubah habis. Maka penemuan tasik yang wujud sebelum zaman 10,000 tahun di kawasan tumpuan sememangnya menarik pandangan saintis.

Semua orang tahu Last Glacial Period (Zaman Ais) berakhir sekitar 11,700 tahun yang lalu. Banyak perkara berubah pada masa itu. Kehidupan manusia prasejarah turut berubah terutamanya dengan peralihan antara Homo neanderthalis kepada Homo sapiens (manusia moden). Namun peristiwa yang berlaku terdahulu mengganggu lembaran ais. Bukan individu semata-mata. Alam ini sendiri berubah.

Ambil contoh penyelidikan Institut Potsdam. Di Antarktika Barat, ada sebuah lembaran ais sangat besar – dijangka 2.2 kilometer padu saiznya. Semasa Zaman Ais dulu, saiz lembaran ini jauh lagi besar. Apabila Zaman Ais tamat, lembaran ais tersebut mencair dan mengecil sampailah tinggal yang ada (2.2 kilometer padu). Pengecilannya ada kena mengena dengan peristiwa yang dibicarakan.

Itu yang saintis tertanya-tanya sampai hari ini. Dan penemuan tasik berkat kajian China sudah pasti membantu dari segi pembangunan ilmu.

RUJUKAN:

Kamel, M., & El-Sayed, A. (2021). Future threat from the past. Environ Sci Pollut Res Int. 28 (2): 1287-1291.

Starr, M. (2022, Mei 10). Vast, City-Sized Lake Discovered Miles Below the Antarctic Ice Sheet. Science Alert.


Kenapa Eropah Takutkan Kucing Hitam?

Halloween semakin hampir. Instagram, TikTok dan Twitter pun mula penuh pasal #trickortreat, #witchtok dan #spooktember. Memang inilah hari yang paling dinanti-nantikan di blok Barat, tambah pula dengan semangat kemenangan mengatasi COVID-19.

Setelah dua tahun terhimpit, ramai dilihat sangat teruja untuk menyambut Halloween. Selalunya anak-anak kecil akan mengenakan pakaian watak fiksyen tertentu seperti Red Riding Hood misalnya.

Kemudian mereka akan bergerak rumah ke rumah untuk mengutip coklat, gula-gula dan manisan. Remaja pula akan berhimpun di tempat tertentu untuk menyαlαkan unggun api.

Bercakap pasal unggun api, Dunia Barat sebenarnya ada sejarah gelap. Berabad mereka menyαlαkan unggun api semata-mata untuk melakukan dosa yang tidak terampun. Amalam ini dipercayai bermula sekitar Zaman Pertengahan, sehingga abad ke-19.

Kisahnya begini. Rakyat Eropah terdahulu terlalu taasub pada alam ghaib. Mereka percaya pada kewujudan dukun dan bomoh yang digelar wαrlock dan witch. Dalam pengamatan mereka, sesiapa saja yang mendalami ilmu hitam wajar dijatuhi hµkµmaη bµηµh.

Golongan warlock dan witch selalu mengamal sihir di sebalik tabir, kerana takut dihµkµm. Jujurnya orang bodoh mana akan bersihir di khalayak umum. Tentu sekali semua amalan sihir dibuat di tempat tertutup.

Tanpa pemahaman saintifik yang cukup, orang Eropah pun benak dengan ilmu sihir. Apa-apa saja mesti sihir. Jadinya, dengan kejadian itu ini dan penyihir tidak kelihatan secara jelas – mereka mula berfikir: mungkinkah penyihir ada perantara?

Fikir punya fikir – entah idea babi berkaki dua mana: “perantara sihir adalah kucing hitam!” Dan bermulalah detik hitam dalam sejarah Eropah, apabila nama Tuhan dipijak dengan kezαlimαn terhadap kucing hitam.

Entah berapa ribu kucing hitam ditαηgkαp – kemudian diikat dengan jala dalam keadaan takut dan panik. Jala ini kemudian dibawa naik atas unggun api (Frazer, 2019), merαµng sαkit sampai setiap ekor pergi buat selamanya…. sementara orang keramaian gelak ketawa “kerana syaitan sudah dihalau” tanpa menyedari siapa syaitan sebenar.

Tabiat Gila Diteruskan

Bangsa Inggeris kemudian melebarkan sayap empayar ke bumi Amerika. Apabila mendarat di Plymouth Rock, mereka membawa pemikiran terbαηgsαt ini – bahawa pengamal sihir adalah benar dan berperantara.

Koloni Plymouth Rock ini sebenarnya sangat mengesyaki antara satu sama lain. Bukan setakat pengamal sihir sahaja, orang beragama Kristian tetapi gereja lain pun mereka sangsi habis-habis (Fumurescu, 2019).

Plymouth Rock terletak di negeri Massachusetts hari ini, yang sudah berkembang maju. Tetapi dalam lembaran sejarah Massachusetts, memang ada sedutan pahit yang mana kucing hitam dizαlimi kerana falasi sihir penduduk tempatan.

Cuma sejarawan tidak menemui bukti kucing-kucing hitam dibµnµh dengan menggunakan unggun api. Semakin lama, tabiat ini mula hilang populariti apabila nilai kemanusiaan mula menghiasi jiwa nurani Dunia Barat.

Hari ini rata-ratanya melihat amalan silam sebagai pengαniαyααn. Namun pada ambang Halloween di Amerika Syarikat misalnya, tempat perlindungan haiwan takkan menyerahkan kucing hitam kepada sesiapa yang berminat untuk membela.

Kerana mereka cukup takut kucing ini akan dibµnµh (Boks, 2010)…. ataupun dibela setakat untuk menghiasi Halloween sahaja (kemudian dibuang macam sampah).

Walaupun Halloween pada dasarnya tiada kena mengena dengan perangai Barat suka bµnµh kucing (dulu mereka Hari Krismas pun jalankan kerja), semua orang lebih suka mengambil langkah selamat.

Akan tetapi, mereka sedar satu benda: kalau tidak bagi adoption pada orang yang berminat, kucing hitam ini berdepan dengan ris.iko lain pula.

RUJUKAN:

Boks, E. (2010, Oktober 6). The truth about black cats and Halloween. The Daily Courier.

Frazer, J. (2019). Golden Bough. Courier Dover Publications. Halaman 659.

Fumurescu, A. (2019, September 5). Compromise and the American Founding: the Quest for the People’s Two Bodies. Cambridge University Press. Halaman 28-29.


Tsunami Paling Tinggi Dalam Sejarah

Bencana alam yang menimpa Pulau Pinang pada 26 Disember 2004 masih meninggalkan kenangan pahit dalam hati rakyat Malaysia. Apa yang lebih membimbangkan ialah, tsunami ini tentu sekali lebih teruk jika tidak dihalang Sumatera.

Abdullah Ahmad Badawi mengeluarkan perintah supaya sambutan tahun baru digantikan dengan upacara ibadah dan peringatan. Banyak diusahakan Putrajaya untuk menguruskan krisis ini.

Malaysia boleh belajar banyak perkara daripada bencana ini, yang mengingatkan supaya tidak lalai. Bencana boleh menimpa sesiapa, seperti 10 tahun kemudian apabila Kelantan dan Terengganu ditenggelami air.

Pepatah m4l4ng tidak berbau benar memberi gambaran kepada semua, yang bencana datang tanpa diundang.

Itulah apa yang berlaku di Alaska pada 9 Julai 1958. Amerika Syarikat ketika itu sangat sibuk dengan pertembungan bersama Kesatuan Soviet, yang menguji kesabaran global secara geopolitik.

Penduduk Alaska sekalipun paling hampir dengan sempadan laut Rusia tidak begitu mengambil kisah tentang pertelingkahan dua pihak ini. Hidup berjalan seperti biasa pada minggu kejadian.

Selepas subuh, keluar cari nafkah. Tenggelam saja Matahari, berhimpun untuk makan malam.

Di selatan Alaska, berhampiran dengan sempadan Canada, terletak sebuah syurga duniawi yang dihiasi kecantikan alam.

Teluk Lituya mungkin sibuk dengan ekonomi perairan, jika keadaan sekeliling mengizinkan. Bukan suhu sahaja yang menjadi masalah.

Jadi Teluk Lituya seolah-olah terpelihara, oleh kerana tidak didiami sesiapa. Dan perkara ini mungkin menjadi penyelamat, apabila kesunyian malam mula menyelubungi kawasan pada malam 9 Julai itu.

Sebuah gempa berskala 7.8 berlaku di bumi Teluk Lituya, menyebabkan tanah runtuh yang sepenuhnya batu sebesar 30 juta meter persegi dengan anggaran berat 90 juta tan.

Senang kata, tanah runtuh ini sangat d4hsy4t kerana impaknya dikesan 80 kilometer jauh. Tanah berbatu ini tidak sekadar runtuh. Ia ibaratkan dihamburkan setinggi 914 meter ke Gilbert Inlet.

Bayangkan saja ada gergasi setinggi langit cabut sebuah batu dengan berat 90 juta tan. Tidak cukup, gergasi ini baling pula ke arah air.

Jadi, apa yang berlaku?

Menghitung Masa

Air yang berkocak menyebabkan sebuah tsunami tinggi. Pada ketika ini, masa seakan-akan terhenti. Sebuah ombak gergasi sedang menghala ke Teluk Lituya.

Dengan ketinggian 524 meter, sesiapa sahaja yang berada di pesisiran takkan sempat lari. Mereka hanya akan melutut kepasrahan, redha menunggu jemputan Tuhan.

Dua orang sedang memancing ketika bencana melanda. Mereka tidak dapat menyelamatkan diri. Sepasang suami isteri pula bersauh jauh daripada kawasan. Bill dan Vivian Swanson melihat segalanya.

Bunyi yang sangat bising membingitkan telinga. Gunung-ganang bergegar, dan bongkah-bongkah ais melayang merata-rata.

Tsunami ini menelan apa sahaja di hadapannya hingga 11.3 kilometer jauh.

Impak Semulajadi

Badaian ombak sebegitu besar tentu sekali boleh mencungkil tanah dan mencabut pokok walau besar mana sekalipun. Kejadian ini dimaklumkan pada pihak berkuasa. Dan beberapa gambar diambil, sebaik sahaja air surut.

Inilah sebab kenapa Teluk Lituya tidak dibangunkan. Kerana gempa sebegini boleh berlaku lagi. Gempa sebegini pernah berlaku sebelum tahu 1958, beberapa kali antara 1786 hingga 1936.

Bumi sudah lama memberi peluang kepada Teluk Lituya. Semoga tiada siapa berada di situ jika berlaku lagi.


Sejarah Jari Tengah

Adakah anda pernah diejek, dihina dengan isyarat jari tengah oleh orang lain samada secara gurauan atau untuk mencetuskan perg4duhan? Atau anda sendiri pernah melakukan nya kepada orang lain? Tahukah anda sebenarnya isyarat yang anda lakukan itu memiliki istilahnya yang tersendiri iaitu dinamakan sebagai Digitus Impudicus. Namanya macam menarik, tapi tetap kurang ajar. Justeru, kurangkanlah atau jangan sesekali melakukan aksi yang boleh mengundang perbalahan sia-sia ini. Baiklah, selamat membaca!

Seperti yang kita semua tahu, menunjukkan isyarat jari tengah kepada orang lain adalah satu perbuatan b!adap yang boleh menyebabkan pergaduh4n kerana dianggap sebagai perbuatan yang mengh!na, tetapi dari mana bermulanya budaya negat!f sebegini? Sekiranya isyarat ibu jari adalah berasal dari tradisi perl4wanan Gladiator semasa era Rom Purba, adakah jari tengah juga dari tamadun yang sama?

Memang banyak teori dan versi mengenai asal usul simbol jari tengah yang lazimnya menjadi simbol pengh!naan di mana-mana sahaja pada zaman sekarang. namun rekod yang terawal ditemui adalah dari tamadun Yunani Purba.

Namun berdasarkan siasatan terperinci oleh BBC, manusia telah melakukan isyarat tidak sopan itu antara satu sama lain sejak awal kewujudan tamadun di Barat. Menurut lagenda sejarawan Rom, Tacitus menulis tentang suku kaum Jerman memberi isyarat jari tengah untuk melancarkan s3rangan terhadap tentera Rom. Dalam perspektif garis masa yang berbeza iaitu jauh lebih awal sebelum itu, orang Yunani menggunakan jari tengah sebagai simbol luc4h yang menggambarkan alat kelam!n lelaki.

Sehinggalah pada lewat zaman pertengahan, isyarat jari tengah dianggap perbuatan biad4p, mungkin kerana Gereja Katolik tidak setuju dengan pembawaan maksud s3ksualnya lalu ia secara tidak langsung menjadi sebuah isyarat tangan yang rahsia dan diamalkan secara tersembunyi samada untuk meny3rang mana-mana individu atau mencabar pihak lain untuk beradu kuasa.

Dengan pr0vokasi seperti itu, tidak syak lagi bahawa jari tengah tetap menjadi salah satu cara yang paling jelas dan paling k4sar untuk menyatakan rasa tidak puas hati atau sebagai cabaran terhadap orang lain. Berikut adalah beberapa teori lain yang masih wujud untuk menceritakan penggunaan isyarat jari tengah sejak awal ketamadunan manusia berdiri.

Tamadun Yunani Purba

Menurut ahli antropologi, isyarat ini telah wujud selama lebih dari 2000 tahun. Dari zaman Yunani purba terdapat rekod teks kuno yang dipercayai sebagai rekod terawal ditemui mengenainya. Ia menceritakan kisah seorang penulis drama bernama Aristophanes dalam karya berjudul The Clouds, terdapat frasa yang membuat perumpamaan k4sar menyamakan jari tengah dengan z4karnya. Sejak itu, dalam budaya Yunani, isyarat jari tengah dikenali sebagai pengh!naan paling kurang ajar, dan tidak boleh dipandang ringan.

Tamadun Rom

Tamadun Rom mengadaptasi gerakan luc4h ini dari orang Yunani. Maharaja Rom bernama Caligula merupakan seorang maharaja yang terkenal dengan sikap parano!d beliau. Gemar melakukan kezal!man dan sangat pelik bila melakukan sesuatu perkara, contohnya, dia pernah memerintahkan orang bawahan atau rakyat kelas rendah supaya mencium jari tengahnya dan bukan seperti kelaziman tradisi raja-raja lain yang perlu dicium samada di tangan, cincin di jari atau mencium bahagian paling bawah pakaian/mantel Raja.

Malahan, Caligula juga dikatakan dibvnuh oleh orang suruhannya sendiri yang bernama Cassius kerana dendam terhadap perbuatan Caligula itu yang dianggap telalu merendah-rendahkan dirinya. Oh ya, istilah ‘digitus impudicus’ juga sebenarnya datang dari tamadun Rom yang bermaksud jari yang tidak senon0h atau bi4dap.

Pert3mpuran Agincourt 1415

Beberapa sarjana dan ahli sejarawan yang masih berbeza pendapat dan membahaskan asal usul gerakan jari tengah mendakwa bahawa ia pertama kali dipaparkan semasa pert3mpuran Agincourt pada 1415, namun dakwaan ini dianggap sebagai mitos.

Kisah itu diceritakan bahawa tentera Inggeris mengangkat jari mereka sebagai tanda penghin4an kepada tentera Perancis yang telah mengancam untuk memot0ng dua jari pertama pemanah Inggeris sekiranya berjaya ditangk4p. Pertempvran Agincourt pada 1415 merupakan salah satu siri pert3mpuran kecil dalam P3rang 100 Tahun Anglo-French.

Epigrammata Abad Pertama

Dalam karya Epigrammata Abad Pertama oleh penyair Latin, terdapat satu karekter sampingan yang selalu bersikap sombong dan berbangga dengan kesihatan dirinya yang baik bertenaga. Kemudian diceritakan bahawa dia telah menunjukkan jari ‘yang tidak senonoh’ terhadap tiga orang doktor sebagai tanda penghinaan bahawa dia tidak memerlukan doktor untuk hidup.

Akhir Abad Ke-19 Di Amerika Syarikat

Thomas Conley, seorang profesor emeritus komunikasi dan klasik di University of Illinois, yang menulis tentang retorik penghinaan mengatakan budaya jari tengah mungkin tiba di Amerika Syarikat melalui pendatang yang bermigrasi daripada Itali.

Sebuah kisah telah didokumentasi kan di Amerika Syarikat seawal tahun 1886, ketika seorang ‘pitcher’ untuk pasukan besbol Boston Beaneaters yang bernama Charles Radbourn telah menunjukkan simbol tersebut semasa sesi mengambil gambar secara berkumpulan bersama pasukan lawan New York Giants.

Isyarat Jari Tengah Terawal Dalam Filem

Manakala, Harold Lloyd seorang pelakon ternama dalam filem bisu klasik, mungkin merupakan individu pertama yang menayangkan isyarat jari tengah di dalam sejarah industri perfileman dunia. Ia berlaku lebih kurang sekitar minit ke 24 di dalam filem yang ditayangkan pada tahun 1928 itu. Filem itu bertajuk “Speedy,” Lloyd menunjukkan isyarat lucah terhadap dirinya sendiri melalui sebuah cermin di Luna Park, Coney Island.

Halaman Wikipedia filem tersebut mendakwa bahawa babak itu adalah contoh yang paling awal kemunculan isyarat luc4h dalam gambar bergerak. Wikipedia tidak sertakan sebarang rujukan tetapi setakat ini masih tiada filem lain yang membuat klaim atau mencabar dakwaan tersebut untuk menjadi yang terawal.

Di dalam babak berkenaan, Lloyd memberikan isyarat jari tengah apabila mengetahui bahawa pakaiannya telah k0tor selepas dia bersandar pada pagar yang basah.

RUJUKAN:

Todayifoundout.com

Steemit.com

BBC

WIKIPEDIA (ya, sengaja ditulis huruf besar)


Doktor Wanita Melayu Pertama Bertemu P. Ramlee

Pada pagi Selasa 29 Mei 1973, pagi subuh yang merentap jiwa jiwa yang mengenali P. Ramlee. Corong corong radio berkumandang pada jam 7.30 pagi; P.Ramlee meninggal dunia. Maka berhimpun para karyawan, sasterawan, bintang filem , ahli politik, wartawan, sahabat handai serta peminat seni tanahair membanjiri banglo No. 22, Jalan Dedap Taman Furlong, Setapak Kuala Lumpur.

Hujan renyai membasahi

Akhbar 30 Mei 1973: Padamnya Sebuah Pelita – Utusan Melayu Ramlee Dies – Malay Mail P.Ramlee dies of Heart Attack – The Star Bapak Filem Melayu Sudah Hilang – S. Sudarmadji Kehilangan sukar diganti – Perdana Menteri Tun Abdul Razak Hussein

Sebelum akhbar
tempatan dan pemimpin negara mengeluarkan kenyataan dan membuat liputan berita
ini, muncul seorang wanita kecil susuk tubuhnya dari Kedah. Beliau pertama
sekali mengesahkan kejadian ini. Bagaikan mimpi, beliau bertemu insan ini hanya
dicorong radio dan akhbar. Sekali sekala melihat di pawagam berikutan tuntutan
kerja yang sibuk.

Datin Dr. Salmah
Ismail merupakan DOKTOR WANITA MELAYU PERTAMA Negara. Berkelulusan King Edward
VII College of Medicine, Singapura. Beliau merupakan Pegawai perubatan senior
yang mempunyai 25 tahun pengalaman, bertugas di Hospital Kuala Lumpur. Pada
pagi itu beliau bertugas di unit Kecemasan & Trauma. Menerima panggilan
untuk merawat pesakit yang akan turun dari Ambulan pada bila bila masa.

“Lelaki dewasa, tiada denyutan jantung, bantuan segera” – mesej yang disampaikan-

Hari ini lain, beliau menyentuh sendiri sekujur tubuh di katil besi, sedikit buih di mulutnya, tidak memberi sebarang respon. Diminta jururawat dan pembantu perubatan memberi bantuan pernafasan. Tiada respon. Beliau memeriksa secara terperinci, segala ilmu yang ada digunakan untuk membuat kepastian. Hari ini lain, tidak seperti sekujur tubuh lain perlu  beliau sahkan kematian. Hari ini lain, ini tubuh P. Ramlee.

—- Waktu Kematian – 5.30 pagi Sebab : Sakit Jantong ( Heart Attack)Orang yang memberitahu sebab kematian : Datin Dr. Salmah Binti Ismail – Pegawai Perubatan Hospital Besar Kuala Lumpur. —- Surat kematian dikeluarkan jam 11.35pagi – 29 Mei 1973. Pegawai Perubatan HKL.

Jenazah P.Ramlee
dibawa pulang dan disembahyangkan di Masjid Jamek, Kampung Baru. Akhirnya
dikebumikan di Tanah Perkuburan Islam Jalan Ampang selepas tepat jam 5.30
petang.

Ironinya Ramlee
bertemu Salmah Ismail dipengakhiranya, nama yang sama dengan isteri beliau
Biduanita Saloma. Bukan sahaja terhenti di hari kematian beliau, malah Datin
(kini Tan Sri) Dr. Salmah binti Ismail meninggal dunia pada 21 Julai 2014 pada
usia 95 tahun, juga dikebumikan di Tanah Perkuburan Islam Jalan Ampang.

Suratan atau
kebetulan 2 Tokoh Melayu dipertemukan semula? Tokoh Kedoktoran Wanita Bertemu
Seniman Agung? Semoga roh mereka dicucuri rahmat dan ditempatkan bersama orang
orang beriman. Alfatihah.

Latar Belakang Tan Sri Dr Salmah Ismail

Beliau dilahirkan
di Alor Star, Kedah pada 19 Disember 1918

Pendidikan

Beliau mendapat
pendidikan di Kampung Bahru Girls’ School dan kini dikenali sebagai Sekolah
Menengah Sultanah Asma Alor Star, Kedah. Beliau telah lulus dan memperolehi
Junior Cambridge pada tahun 1934 dan Senior Cambridge pada tahun 1935. Beliau
merupakan calon murid perempuan Melayu tunggal dan pertama di Kedah yang lulus
peperiksaan Senior Cambridge dengan cemerlang. Dengan kelulusan yang amat baik
beliau dapat melanjutkan pelajaran ke King Edward VII College of Medicine di
Singapura pada tahun 1936 dengan mendapat Biasiswa Kerajaan Negeri Kedah.
Beliau dianugerahkan Ijazah Doktor Perubatan pada tahun 1947.

Kerjaya

i. Doktor Pelatih
di Hospital Besar Kuala Lumpur

ii. Pegawai
Perubatan di Negeri Kedah (1950-1960)

iii. Pegawai
Perubatan di Negeri Selangor (1961-1967)

iv. Pemilik klinik
persendirian di Kuala Lumpur dan rangkaian Klinik Salma (1967)

v. Pengerusi
Salma-Bakar Sdn. Bhd.

vi. Pengarah
Specialist Mediklinik Sdn. Bhd

Pencapaian

Menempa sejarah
sebagai wanita Melayu pertama yang berjaya memperolehi kelayakan Doktor di
seluruh Malaya pada waktu itu. Pencapaian ini dianggap sangat cemerlang dikala
masyarakat Melayu masih lagi dibaluti adat resam dan tradisi lama yang melarang
anak-anak perempuan belajar hingga ke peringkat yang begitu tinggi.

Berita kejayaan
beliau tersiar dalam akhbar The Straits Times pada 24 Disember 1947.

RUJUKAN: Tan Sri Dr. Salmah Ismail – Anugerah Tokoh Melayu Gemilang, Temubual Saloma Arkib Negara

Kenangan Abadi P.Ramlee – RamliIsmaill First Malay Woman Doctor – New Straits Times -1947

Era Azman

Repair Gambar Lama


Doa Dan Musafir

Tidak berapa lama selepas kita meninggalkan Ramadan al-Mubarak dan menyambut ketibaan Syawal, kita dikejutkan dengan kenyataan seorang politikus yang mempertikai tindakan seorang juruterbang sebuah syarikat penerbangan meminta para penumpang berdoa. Saya pasti ramai yang memberi pandangan tentang cubaan polemik yang dicetuskan ahli politik yang tidak bertanggungjawab itu terutama sahabat-sahabat saya dari Patriots. Sebaliknya, saya lebih berminat menyentuh konsep doa dalam agama terutama semasa bermusafir. Tentang polemik yang dimaksudkan, saya akan ulas sedikit.

Definisi doa ialah permintaan atau permohonan kepada Tuhan. Tetapi jika kita lihat dengan lebih teliti, doa ialah pengharapan seorang hamba untuk benda yang baik di sisi-Nya dengan cara memohon secara langsung kepada-Nya. Tidak seperti manusia di mana ada saja kerenah birokrasi atau halangan jika kita mahukan sesuatu, bila kita berdoa kepada Allah, tidak ada tabir yang memisahkan kita dengan Dia. Ini berdasarkan firman Allah s.w.t dalam Surah Ghafir, ayat 60 bermaksud, “Dan Tuhanmu berfirman: “Berdoalah kamu kepada-Ku nescaya Aku perkenankan doa permohonan kamu. Sesungguhnya orang-orang yang sombong takbur daripada beribadat dan berdoa kepada-Ku, akan masuk neraka Jahannam dalam keadaan hina.”

Doa bukan saja satu ibadat tetapi juga satu senjata ampuh bagi orang mukmin. Diriwayatkan daripada Anas r.a, Nabi Muhammad s.a.w bersabda, “Doa itu asas kepada ibadat.” Ini ditambah dengan firman Allah s.w.t dalam Surah Al-A’raf, ayat 206 mafhumnya, “Sesungguhnya mereka (malaikat) yang ada di sisi Tuhanmu tidak bersikap angkuh (ingkar) daripada beribadat kepada-Nya, dan mereka pula bertasbih bagi-Nya, dan kepada-Nyalah jua mereka sujud.”. Imam Ibnu Kathir rahimahullah menafsirkan ayat ini, Allah menyebut sifat-sifat para malaikat ini untuk menjadi ikutan teladan manusia kerana ketaatan dan ketekunan mereka dalam beribadat kepada-Nya. Jika para malaikat yang sememangnya diketahui umum mentaati semua perintah Allah termasuk berdoa, maka apa pula alasan kita sebagai khalifah di muka bumi ini untuk menafikan perintah-Nya. Bahkan, jika kita perhatikan lebih teliti, doa itu sebenarnya satu tanda bahawa kita hanya hamba sementara Dia ialah Pencipta kita.

Menjadi resam bagi manusia bermusafir ke pelosok dunia untuk pelbagai tujuan seperti menuntut ilmu, menziarahi kaum keluarga dan rakan-rakan atau urusan kerja. Dan pada masa sebegini, Islam menggalakkan kita sentiasa bermunajat dan berdoa kepada-Nya. Ini berdasarkan firman Allah s.w.t dalam ayat 12-14, Surah Az-Zukhruf mafhumnya,

“Dan (Dia lah) yang menciptakan sekalian makhluk yang berbagai jenisnya; dan Ia mengadakan bagi kamu kapal-kapal dan binatang ternak yang kamu dapat mengenderainya, Supaya kamu duduk tetap di atasnya; kemudian kamu mengingati nikmat Tuhan kamu apabila kamu duduk tetap di atasnya, serta kamu (bersyukur dengan) mengucapkan:

“Maha Suci Tuhan yang telah memudahkan kenderaan ini untuk kami, sedang kami sebelum itu tidak terdaya menguasainya. Dan sesungguhnya kepada Tuhan kamilah, kami akan kembali!” Para ulama mensyarahkan tanpa kudrat dan iradat-Nya, kita tidak punya kekuatan untuk mengendalikan kenderaan kita kerana hanya Dia saja yang punya kawalan ke atasnya. Bahkan, banyak hadis Nabi s.a.w berbicara soal musafir secara panjang lebar.

Antaranya, dalam satu hadis yang diriwayatkan oleh Ibnu Umar, baginda bersabda, “Jika kamu tahu apa yang aku ketahui tentang mengembara secara berseorangan, nescaya tiada siapa akan mengembara secara berseorangan pada waktu malam.” Dalam satu hadis lain yang diriwayatkan oleh Anas bin Malik r.a, baginda mengajarkan doa bila mana seseorang itu mahu keluar rumah, maka hendaklah dia berdoa memohon hidayah, kecukupan dan perlindungan-Nya. Ini bukti bahawa doa semasa bermusafir seharusnya tidak dipandang enteng.


Kisah Anak Kapal Titanic Yang Terselamat Kerana Arak

Jika anda tenggelam di lautan yang berais, anda akan kehilangan nyawa dalam masa beberapa minit sahaja kerana hiportemia. Tapi, ada seorang anak kapal Titanic ni berjaya terselamat kerana terlalu banyak kandungan alkohol di dalam badan beliau semasa berada di lautan berais.

Charles Joughin merupakan pembuat roti di atas Titanic. Joughin memulakan karier sebagai kelasi kapal setelah menyertai Royal Navy Reserve. Kecemerlangan beliau sebagai kelasi menyebabkan beliau mendapat tawaran untuk bekerja di Titanic.

Di Titanic, Joughin bekerja sebagai Ketua Pembuat Roti di bahagian kulinari. Semasa malam tragedi, Joughin tersedar dari tidur setelah mengalami gegaran .

Joughin segera ke bahagian dapur dan melihat ada sebilangan anak buahnya telah mula panik. Menyedari apa yang telah terjadi, Joughin mengarahkan mereka untuk membungkuskan roti lalu dibawa ke boat deck untuk dimasukkan ke dalam tiap-tiap bot keselamatan.

Joughin juga turut mengarahkan kepada anak buahnya untuk membuat sebanyak 50 buku roti lagi untuk diberi kepada penumpang untuk mengalas perut mereka. Setelah itu, Joughin kembali ke biliknya dan minum beberapa botol arak untuk menenangkan fikirannya.

Joughin kemudian naik ke dek dan membantu penumpang-penumpang yang menyelamatkan diri. Pada ketika itu, hampir kesemua bot keselamatan sudah diturunkan. Joughin kemudian pulang semula ke biliknya dan minum lagi beberapa botol arak.

Di bilik, Joughin mula menyedari bahawa biliknya telah dimasuki air. Joughin kemudian naik semula ke atas dan bertindak untuk membuang kerusi rehat di dek ke laut agar penumpang dapat berpaut pada kerusi itu.

Joughin kemudian turun ke pantri untuk meminum air. Di pantri, Joughin terdengar bunyi yang sungguh kuat. Rupanya, pada ketika itu, Titanic telah patah kepada dua bahagian. Joughin segera pergi ke bahagian belakang kapal dan menyelamatkan diri.

Setelah Titanic karam, para penumpang agak panik di laut dan itu adalah punca mereka men1ngg4l dunia selain dari faktor cuaca. Namun, tidak bagi Joughin. Beliau dengan tenang menyusur ke dalam laut dan berenang agar badannya sentiasa panas.

Kebanyakan penumpang di laut pada ketika itu perlahan-lahan men1ngg4l dunia disebabkan hiportemia. Tapi, Joughin berjaya berada di laut selama dua jam setengah. Joughin kemudian berjaya naik ke sebuah bot keselamatan yang terbalik.

Namun, di bot keselamatan itu, tiada tempat untuk Joughin kerana 25 penumpang berada di atasnya. Joughin kemudian terlihat sebuah lagi bot dan berenang menuju ke bot tersebut.

Setelah berjaya diselamatkan, Joughin dipanggil untuk memberi keterangan kepada Suruhanjaya Siasatan Titanic di London. Ketika Perang Dvnia Pertama tercetus, Joughin kembali semula ke laut dan berkhidmat sebagai pembuat roti untuk t3nt3ra laut.

Pada 1920, Joughin berpindah ke Amerika Syarikat dan meneruskan pekerjaan beliau di sana sehinggalah p3r4ng Dunia Kedua tercetus. Pada 1941, Joughin sekali lagi ditimpa kemalangan apabila kapalnya, SS Oregon dilanggar oleh USS New Mexico dan tenggelam. Joughin sekali lagi terselamat di dalam kemalangan itu.

Pada 1950an, Joughin menceritakan pengalamannya di Titanic kepada Walter Lord dan kemudian  Lord menerbitkan pengalaman Joughin dan lain-lain di dalam bukunya A Night To Remember.

Buku ini kemudian diadaptasi ke sebuah filem menggunakan judul yang sama. Tapi sayang, Joughin tidak sempat menonton filem tersebut kerana beliau terlebih dahulu menghembuskan nafas terakhir pada 9 Disember 1956 kerana s4k1t tua.

Watak Charles Joughin banyak ditampilkan di dalam filem-filem Titanic dan terima kasih kepada arak, walaupun arak itu membvnuh, tetapi kali ini, arak yang menyelamatkan nyawa Charles Joughin pada pagi 15 April tersebut.

RUJUKAN:

Encyclopedia Titanica. (2019, October 17). Charles John Joughin : Titanic Survivor. Retrieved December 16, 2020, from https://www.encyclopedia-titanica.org/titanic-survivor/charles-john-joughin.html

Lord, W. (1976). A Night to Remember: The sinking of the Titanic. NY: Holt.


Rundingan Damai Bertukar Tragis Sampai Nabi Hampir Diracun

Perjanjian Hudaibiyah dianggap satu detik penting bagi Rasulullah s.a.w dan Negara Islam Madinah (NIM). Ini kerana menerusi perjanjian itu, NIM bukan saja diiktiraf sebagai sebuah negara oleh musyrikin Quraisy Makkah. Tetapi pada masa sama, ia turut membenarkan NIM memburu mana-mana pihak yang mengαncαm keselamatan Madinah termasuk Khaibar yang diduduki orang Yahudi. Namun begitu, di kota inilah Rasulullah s.a.w hampir dirαcυn oleh seorang wanita.

Secara ringkas, Pertempurαn Khaibar tercetus pada tahun ketujuh Hijrah atau Mac/April 628 Masihi. Di atas kertas, bilangan tεntεrα NIM hanya sekitar 1,600 orang jika dibandingkan pihak Yahudi sekitar 10,000 orang. Ditambah dengan kekuatan sekutu mereka Bani Ghatafan seramai 4,000 orang, ini menjadikan mereka terlalu yakin. Lantas, ini mendorong kepimpinan Yahudi Khaibar mengarahkan kubu-kubu dijaga secara berasingan daripada dijaga secara bersama.

Tanpa pihak Khaibar sedar, bilangan 1,600 orang tenterα ini membantu pihak NIM mara dengan pantas dan senyap ke Khaibar. Justeru, sebaik saja mereka mengetahui kehadiran pihak NIM, pihak Yahudi terus panik. Ini ditambah dengan kegagalan Bani Ghatafan datang membantu turut menambah rasa cemas mereka. Selain itu, tindakan mereka yang membenarkan kubu-kubu dikawal secara berasingan turut membawa kepada kejatuhan kubu-kubu Khaibar satu persatu.

Ini termasuk kubu al-Qamus yang dikawal oleh seorang pαhlαwαn bernama Marhab. Marhab kemudiannya mati dibunuh oleh Ali bin Abi Talib r.a atau Muhammad bin Maslamah r.a. Selepas kubu-kubu ini jatuh, Khaibar berada di bawah kawalan NIM. Pertempuran Khaibar menyaksikan 20 orang tεntεrα NIM gugur dengan 93 tentera Khaibar mαtι.

Sebelum itu, kami cadangkan korang dapatkan KITAB TAMADUN ISLAM. Sesetengah pihak sentiasa melabel orang Islam sebagai mundur dan lemah. Tetapi mereka terlupa kebanyakan kemajuan dan teknologi berasaskan sumbangan para cendekiawan Zaman Keemasan Islam. Nak elak terpedaya dengan auta sebegini, dapatkan KITAB TAMADUN ISLAM sekarang! Beli di Shopee: https://shopee.com.my/The-Patriots-Kitab-Tamadun-Islam.-i.238336777.5538250581

Salah seorang yang terbunuh di pihak Khaibar ialah seorang pembesar mereka dari Bani Nadhir, Salam bin Mishkam. Beliau memang diketahui memang memusuhi NIM dan Rasulullah s.a.w termasuk memberi maklumat tentang kelemahan Madinah kepada Abu Sufian (Ghazwah as-Sawiq) dan rundingan membentuk pakatan anti-NIM (Pertempuran Khandak). Apabila Pertempuran Khaibar tercetus, Salam juga turun melawan pihak NIM tetapi mαti terbυnυh.

Kemαtιαn beliau menyebabkan isterinya Zainab bin al-Harith merasa sedih dan marah. Lantas, dia mahu membυnυh Rasulullah s.a.w sebagai membalas dendαm terhadap apa yang berlaku kepada Salam dan Khaibar. Caranya ialah dengan meletakkan rαcυn pada daging panggang yang disediakan khas untuk baginda.

Sebaik melihat daging panggang yang disediakan Zainab, Rasulullah s.a.w dan para sahabat merasa gembira. Mereka ketika itu sedang sibuk merundingkan syarat-syarat penyerahan kalah Khaibar terhadap NIM. Dengan perut rasa lapar, ia merupakan makanan terbaik pihak NIM untuk mengisi perut sebelum menyambung semula rundingan.

Rasulullah s.a.w dan beberapa orang sahabat mengambil beberapa ketul potongan daging untuk makan. Baginda baru mengunyah daging sekali tetapi tidak menelannya dan memuntahkan daging tersebut. Malangnya, seorang sahabat bernama Bisyr bin Barra r.a telah menelannya sekaligus menjadi punca kemαtιαnnya.

Lantas, Rasulullah s.a.w memanggil Zainab dan bertanya sama ada dia meletak rαcυn pada daging itu atau tidak. Zainab mengesahkan itu perbuatannya sebelum bertanya siapa yang memberitahu baginda tentang rαcun tersebut. Baginda bersabda, “Daging itu yang memberitahu aku bahawa ia merupakan daging berαcun.”

Bila ditanya motifnya meletakkan rαcυn pada daging tersebut, Zainab mengakui ia sebagai tindakan balas dendam selepas apa yang dilakukan NIM terhadap orang-orang yang disayanginya. Dia juga mengakui jika Rasulullah s.a.w seorang rasul, sudah pasti daging tersebut akan memberitahunya. Lantas, baginda memberitahu Allah melindungi baginda daripada semua cubaan bυnυh.

Selepas pulang dari Khaibar, Rasulullah s.a.w menjalani rawatan bekam bagi memulihkan semula kesihatannya. Walaupun baginda dirαcυn, ia sedikit pun tidak menafikan hakikat bahawa NIM kini merupakan kuasa baru yang digeruni di Tanah Arab pasca-Khaibar. 18 bulan selepas itu, Makkah jatuh ke tangan NIM sekaligus merealisasikan impian Rasulullah s.a.w melihat Islam bersinar di tanah kelahirannya itu.

Kami mempunyai banyak buku – fiksyen dan bukan fiksyen – yang tersedia untuk dinikmati kalian. Buku-buku kami boleh dibeli di https://shopee.com.my/thepatriotsasia

RUJUKAN

Pejabat Mufti Wilayah Persekutuan. (2018, 15 Disember). IRSYAD AL-HADITH SIRI KE-317: PERISTIWA RASULULLAH SAW (ditapiskan).

Tejomukti, R.A. (2021, 7 Oktober). Rasulullah SAW Selamat dari Hidangan Kambing yang (ditapis). Republika.